ЎЗБЕКИСТОНДА ЗАЪФАРОН ПЛАНТАЦИЯЛАРИ: ЯНГИ ЛОЙИҲАНИНГ ФОЙДАСИ НИМАДА? - Qishloq Oqshomi\nСентябр 07, 2017 870\nПрезидент Шавкат Мирзиёев шу йил 24-25 феврал кунлари Қашқадарё вилоятига ташрифи давомида мамлакат иқтисодиётининг барқарорлигини таъминлаш ва аҳоли фаровонлигини оширишга қаратилган истиқболли лойиҳалар қаторида 2017-2019 йилларда ўрмон фонди ерлари ва фермер хўжаликларида доривор ўсимликлар плантацияларини ташкил этиш лойиҳаси билан ҳам танишди.\nЛойиҳага кўра, мамлакатнинг 23 туманида 50 гектардан зиёд майдонда заъфарон плантацияларини ташкил этиш, унинг хомашёсидан фармацевтика саноатида фойдаланиш, маҳсулотни экспортга йўналтириш режалаштирилган.\nГулсафсардошлар оиласига мансуб заъфарон шамолдан пана, жануб томонга бироз қия бўлган, қуруқ тупроқларда ўсади. Уни экиш муддати ўсимлик тиним даврига ўтган вақтда, яъни июл-август ойларига тўғри келади. Заъфарон туганак пиёзлари 10 сантиметр узоқликда, 15 сантиметр чуқурликда, 60 сантиметр кенгликда экилади.\nЗаъфарондан олинадиган доривор хомашё – қизил рангли гул устунчаси октябр-ноябр ойларида терилади ва заъфарон тайёрлаш пунктларига юборилади. Бир гектар плантациядан ўртача 4 килограмм, иккинчи йили 7-8, кейинги йилларда 15-16 килограмм доривор ҳосил олинади. Жаҳон бозорида 1 килограмм хомашёнинг нархи 400 доллардан 1000 долларгача баҳоланади.\nМамлакатда ушбу ўсимликни кўпайтириш ва плантацияларини ташкил этиш бўйича илмий тадқиқотлар Ўзбекистон Фанлар академияси Ботаника боғи олимлари томонидан олиб борилди. Тадқиқотлар кўрсатишича, заъфарон Ўзбекистон тупроқ-иқлим шароитига тўлиқ мос бўлиб, уни Фарғона водийси, Тошкент, Самарқанд, Қашқадарё, Сурхондарё, Навоий ва Жиззах вилоятларининг тоғ ва тоғолди ҳудудларида, боғ ва токзорлар қатор ораларида, ўрмон ҳудудларида етиштириш имконияти мавжуд.\nҲозирги кунда ушбу ўсимлик тиббиёт ва озиқ-овқат саноатида кенг ишлатилади. Унинг таркибида 50 фоиздан ортиқ бўёқ берувчи кроцин, 2,7 фоиз ёғ, 0,32 фоиз эфир мойи, В, В2 витаминлари, азотли моддалар, қанд, калий ва калций бирикмалари мавжуд бўлиб, кўплаб касалликларни даволашда қўлланилади. Ўсимлик ўзига хос хушбўй ҳиди, ёрқин ранг ва таъм бериши боис турли таомларга қўшилади. Ундан қандолат маҳсулотлари, кремлар, музқаймоқ тайёрлашда ҳам фойдаланилади. Заъфарон қўшилган озиқ-овқат маҳсулотлари бир неча кунгача сифатини йўқотмайди.\nПрезидент заъфарон плантацияларини ташкил этиш маҳаллий фармацевтика саноати учун хомашё манбаини яратишда муҳим аҳамият касб этишини қайд этди. Заъфарон етиштириш учун мутахассислар тайёрлаш, бунинг учун алоҳида коллежни танлаш ва ёшларни ўқитиш, Тошкент давлат аграр университетида мутахассислар тайёрлаш лозимлигини та`кидлади.\nШафран ёхуд заъфарон жуда қадимдан буён инсонлар томонидан фойдаланилиб келаётган доривор ўсимликлардан бири. Бу ўсимликнинг ватани Кичик Осиё, Яқин Шарқ ва Ҳиндистон ҳисобланади. У Шумер цивилизацияси даврида ҳам мавжуд бўлган. Қадимги Крит давлатидаги сарой деворларида шафран тераётган одамлар тасвири чизилган. Эрамизгача бўлган даврдаги Хитой тиббий китобларида, 1500 йил олдинги Миср ёзувларида ҳам шафраннинг доривор хусусиятлари ёзиб қолдирилган. Бобур ўзининг “Бобурнома”сида Кашмир тоғ ва адирларида заъфарон ўсишини таъкидлаган. Ботаникада экма заъфарон (шафран, крокус) (Сросус сативус Л.) – кўп йиллик туганак пиёзли ўсимлик бўлиб, касатиклар оиласига мансуб. Бир жойда 5–7 йилгача яхши ҳосил беради. Шафран сўзи арабча “за-фран” сўзидан келиб чиққан бўлиб, заъфарон, сап-сариқ, сарғиш деган маънони англатади. Бугунги кунда шафран ўсимлиги Франсия, Италия, Туркия, эрон, Ҳиндистон, Хитой, Покистон, Испания, Япония, Озарбойжон, Россия ва бошқа мамлакатлар ҳудудларида кенг тарқалган. У жуда қимматбаҳо ўсимлик бўлиб, бир грамм заъфароннинг нархи бир грамм олтин баҳоси билан тенг.\nЕвропага бу ўсимлик араблар истилосидан кейин кириб келган. Озиқ-овқатга зиравор сифатида ишлатиб келинган. У жуда ёқимли ҳид ва хушбўйлик беради. Кўплаб овқатларга таъм бериш учун солинади. Улуғ алломамиз ибн Сино заъфаронни кўпгина касалликларга қарши қўллагани маълум.\nБундан ташқари, заъфарон асабийлашишда, юрак-қон томирлари, нафас йўллари касалликларида, сийдик ҳайдаш ва репродуктив органлар муаммоларида, иммунитетни ҳамда кўз кўришини яхшилашда, оғриқларни қолдиришда жуда фойдалидир. Шунингдек, мия фаолиятини фаоллаштиришда, рак касалининг олдини олишда ва инсонлардаги мутагенликни оширишда кенг қўлланилади.\nУшбу ўсимликнинг бир қанча ўхшаш турлари бўлиб, кўпинча бошқа турларни ҳам, масалан, Озарбойжонда имеритинский шафранни, Мексикада махсар гулларини, Ҳиндистонда куркумани заъфарон деб сотишади. Бизнинг бозорларимизда ҳам махсар гулларини заъфарон деб сотиш ҳоллари учраб туради. Бу ўсимликлар заъфарон билан бир оилага мансуб, аммо улар заъфарон эмас. Юртимизда заъфароннинг бир неча турлари эндем ҳолида учрайди, аммо уларни ўрганиш лозим.\nМаълумотларга қараганда, дунёда етиштирилаётган заъфарон маҳсулоти миқдори жуда кам бўлиб, бор-йўғи 300 тоннани ташкил этади. Унинг 175 тоннаси Эронда етиштирилиб, 120 тоннаси экспорт қилинади.\nХўш, бу ўсимликни қандай етиштириш мумкин? Уни мамлакатимизда ўстириб бўладими? Шафран иссиқлик ва ёруғликни севади, у экилган тупроқ сувни яхши ўтказади. Заъфарон биологик хусусиятига кўра, тупроқда нам бўлган пайтларда ўсиб-ривожланади. Ёз келиши билан вегетациясини тўхтатади, экилган жойда намлик миқдори юқори бўлса, илдиз пиёзлари чириб кетади. Шунинг учун ёз пайтлари қуруқ тупроқда яхши сақланади. Унинг бир йилда икки марта гуллаши учун ўзига хос ҳаво ҳарорати зарур. Кузда гуллаши учун ҳавонинг иссиқлиги 12С бўлиши ва навларини тўғри танлаш лозим. Кўпчилик ҳолларда эрта баҳорда яхши гуллайди, бошқа ўсимликлардан фарқи бирданига барг ва гулининг ғунчаларини ҳосил қилишидадир. Бўйи паст бўлиб, 10–12 см.ни ташкил этади. Заъфароннинг очилган гули ўртасида уч дона оталик чангчилари бўлади, ана шу чангчилар териб олинади.\nБир килограмм заъфарон териш учун камида 200 минг ўсимликнинг гулидан оталик чангчилар йиғиб олинади. Заъфарон ўсимлиги бор йўғи 3 кун давомида гуллаб туради. Мана шу муддатда гуллардан уч дона чангчиларни териб олиш лозим. Бир пиёздан битта ёки учта катта гул ҳосил бўлади. Улар оч бинафша, тўқ бинафша, баъзан эса оч сариқ ёки тўқ сариқ рангда бўлади. Гуллари қўнғироқсимон бўлиб, олтита гул барги бор, уч дона оталиги кўриниб туради. Ана шулар териб олиниб, қуритилади ва сотилади ёки фойдаланилади. Оналиги чангланиб улгурган бўлса, қўнғироқча ичида уруғлари ҳосил бўлади.\nПиёзлар ёз пайтида экиб қўйилса, кузгача илдизлари жойлашиб олади, йирик туганаклари 8–10 см, майдалари 4–5 см чуқурликка экилади. Экишдан олдин жўякларга 1м2 майдонга бир пақир чириган гўнг солинади. Заъфарон пиёзлари бир жойда 4–5 йил туради, кейин уни қазиб олиб, яхшилаб қуритиб, калий перманганат эритмасига ботириб олгач катта-кичиклигига қараб қуритиб сақланади. Пиёзчалари ўсиб турган даврда кўпроқ болалаши учун кичик пиёзларни экиш мақсадга мувофиқдир. Унинг ҳосили бор-йўғи бир ҳафта давомида териб олинади. Ҳосилдорлиги ўта яхши агротехник ишлов берилганда бир гектардан 20 кг. ни ташкил этади. Одатдаги ҳосили эса 5–8 килограммга тенг. 1 кг гули 2500 дан 5000 АҚШ долларигача сотилади.\nИспаниялик фермерлар шафрандан олган даромадига бир йил давомида бемалол яшашади. Интернет маълумотларига кўра, ҳозирги кунда заъфаронга талаб жуда катта, лекин маҳсулот кам. Бизнинг ҳудудларимизда бу ўсимликни экиб, ўрганиш ишлари олиб борилмоқда. Тахминларга кўра, тажриба яхши натижа бериши лозим. Чунки бизнинг тоғ олди ҳудудларимиз, текис чўлларимизда заъфаронни экишга қулай шароит бор. Бу ўсимликнинг биологияси ва етиштириш агротехникасини яхши ўрганиб, билимдон, тадбиркор фермерларни ушбу ишга жалб этсак, мамлакатимизда яна бир даромадли соҳага асос солинади.


Lyabi-Hauz эмас, Labi Havuz – жой номларини бошқа тилларга таржима қилишда жиддий ўйлаб кўриш зарур - Hudud24.uz\nТаҳлилLyabi-Hauz эмас, Labi Havuz – жой номларини бошқа тилларга таржима қилишда жиддий...\nLyabi-Hauz эмас, Labi Havuz – жой номларини бошқа тилларга таржима қилишда жиддий ўйлаб кўриш зарур\n10:00 / 26-04-2022\nLyabi-Hauz эмас, инглизчада Labi Havuz деб олиш тўғрироқ бўлади, менимча. Русчаси ҳам Ляби-Хауз бўлмаса керак. Нега рус тилидаги жой номларини биз бор ҳолича оламиз-у, лекин ўша тилга таржима қилаётган “грамотей”лар ўзбекча сўзларни истаганча “бураб” ўз тилига ўтказаверади? Энг ёмони, бу номлар бошқа тилларга рус тили орқали бузилган тарзда кўчади. Худди Шаҳрисабз инглиз тилига Shakhrisabz (Шакрисабз) бўлиб ўтгандай. Ваҳоланки, рус тилида бўлмагани билан, инглиз тилида h ҳарфи бор. Бунинг учун русча орқали эмас, ўзбек тилидан таржима қила оладиган мутахассислар керак.\nМамлакатимизда туризмни ривожлантиришга катта эътибор берилаётган пайтда, юртимизга йилига миллионлаб сайёҳлар келаётган пайтда жой номларини бошқа тилларга таржима қилишни ҳам жиддий ўйлаб кўриш зарур. Алам қиладигани, бунақа рекламаю эълонларни биров эмас, ўзимиз тайёрлаб, интернетга, ижтимоий тармоқларга қўйяпмиз. Ҳатто ҳукуматнинг қарорларида ҳам шу каби ҳолатларни кузатамиз.\nЎзимиз, мамлакатимиз, халқимиз ҳақидаги маълумотларни бошқа тилларга рус тили орқали эмас, тўғридан-тўғри етказишнинг аллақачон йўлга қўйиш вақти етган.\nОлдинги гапимни яна қайтараман: бизга ягона тил сиёсатини юргизадиган марказ керак. У Вазирлар Маҳкамасида департамент бўлиши шарт эмас. Масалан, ваколатни Фанлар академияси таркибидаги Ўзбек тили, адабиёти ва фольклори институти ёки Алишер Навоий номидаги Ўзбек тили ва адабиёти университетига бериш мумкин. Токи ваколатли орган тилга кираётган ҳар бир атамани ҳар томонлама пухта ўрганиб, ўзбекчалаштириб, рўйхатга олиб, барча идоралар қўллаши учун мажбурий қилиб қўйсин. Бу – биринчидан.\nИккинчидан, ўша марказ барча турдаги луғатлар (икки ёки кўп тилли луғатлар, изоҳли луғатлар, глоссарийлар) тайёрлаб чоп қилиш учун масъул бўлиши шарт. Шунда истаган одам луғат тузиб чиқаришидек ўзбошимчаликка барҳам берилади.\nЎзимизга бир савол бериб кўрайлик: тилимизда расман қайд этилган қанча сўз бор? Ҳеч қайсимиз билмаймиз, чунки бизда сўзларни (жумладан, атамаларни ҳам) рўйхатга олиб борадиган ташкилотнинг ўзи йўқ. Фақат миқёсни имло луғати ёки изоҳли луғатга киритилган сўзлар миқдори билан чамалаш мумкин, холос. Мустақилликдан сўнг тилимизга қанча янги сўз кириб келганини бирор мутахассис ҳисоблаб кўрдими ёки уларни алоҳида луғат қилиб чиқардими? Тўғрисини айтайлик, бунга жуда катта эҳтиёж бор.\nМаълумот учун: АҚШнинг “Merriam-Webster, Inc.” корпорациясининг онлайн луғатида 470 мингга яқин сўз киритилган, Оксфорд университетининг инглиз тили луғати расмий веб-сайтида 600 мингдан ортиқ сўз бор, “Collins” инглиз тили луғати эса 750 мингдан ортиқ сўзни қамраб олган.\nДунёнинг немис, рус, италян, испан ва бошқа кўп тарқалган тилларида қанча сўз борлиги билан pickwriters.com веб-сайти орқали танишиш мумкин.\nМаънавий зарарни қоплаш: Бу бўйича ягона амалиёт йўқ\nТаҳлил 18:16 / 10-05-2022\nМаҳаллий 11:58 / 22-04-2022\nБюрократиянинг олдини олиш ва давлат хизматлари кўрсатиш миллий тизимини ислоҳ қилиш бўйича муҳим ҳужжат имзоланди\nМаҳаллий 13:38 / 21-04-2022


20 май 2022, Тошкент вақти: 11:29\nТермиз университетининг собиқ ректори, профессор Хидирназар Аллақулов етакчилигидаги “Ҳақиқат ва Тараққиёт” социал-демократик партияси таъсис қурултойи шу йилнинг 8 мартида бўлиб ўтган.\nЎзбекистонда ички ишлар ходимлари олийгоҳларда ёшларни янги тузилаётган сиёсий партияларга қўшилмасликка даъват этувчи учрашувлар ўтказаётгани ҳақида хабарлар келмоқда.\nСурхондарё, Хоразм, Бухоро вилоятларидан исми сир қолиш шарти билан Озодликка гапирган талабаларнинг айтишича, учрашувларда Ўзбекистонда янги таъсис этилган “Ҳақиқат ва Тараққиёт” ҳамда "Эрк" партиялари “мамлакат аҳолисини бузғунчи ғоялар билан чалғитувчи гуруҳ" экани айтилиб, уларнинг йиғинларига бормаслик ҳақида маслаҳатлар берилган.\nБаъзи талабалар янги тузилаётган партиялар ва уларнинг раҳбарларини ижтимоий тармоқлар орқали обрўсизлантириш учун "негатив маълумотлар" тарқатиш ҳақида топшириқ олганликларини айтишди.\nСурхондарёдаги Термиз давлат университетининг ўз хавфсизлигини ўйлаб, исми ошкор этилмаслигини сўраган талабаси бу хақда Озодликка сўзлаб берди:\n“Ҳақиқат ва Тараққиёт” партияси раҳбари Хидирназар ака, биласиз, бизнинг университет ректори бўлган. Домлаларнинг орасида ҳам, талабаларнинг орасида ҳам обрўси катта у одамни. Шунинг учун ҳозир университетимизга келиб, “унинг ўзи ҳам, партияси ҳам ёт унсур бизга, қўшилманглар” деб тарғибот йиғинлари ўтказишяпти. Ҳозир Ёшлар фестивали бўляпти, бугун тугади. Шу фестивалда ҳам бу ҳақда айтилди. Танишларимнинг айтишича, ИИБ улар билан алоҳида учрашиб, тармоқларда шу партияга қарши негатив маълумот тарқатиш бўйича инструкция бериб кетишган. Уларга шу партиянинг тарафдорлари ҳақида маълумот бериб туриш ҳақида ҳам топшириқлар бериб кетишган”.\nЎзбекистонлик талаба ИИБ мухолиф партияларга қарши тарғибот олиб бораётгани ҳақда Телеграм каналида ёзди.\nТермиз давлат университетининг Ёшлар билан ишлаш бўйича масъулларидан бири Ёшлар фестивали доирасида талабалар билан учрашувлар ўтказилаётганини Озодликка тасдиқлади.\nАммо унинг айтишича, учрашувда сиёсий партияларга қўшилманглар, деган чақириқ бўлмаган:\n“Ҳозир Ёшлар фестивали бўляпти бизда. Асосий гап ҳар-хил оқимларга қўшилмаслик ҳақида бўлди, партияларга эмас, нотўғри йўлга кириб кетманглар деган гап бўлди холос”.\nОзодлик 14 июнь кунги учрашув ҳақида изоҳ олиш учун Сурхондарё вилоят Ички ишлар бошқармаси билан боғлана олмади.\n“Ҳақиқат ва Тараққиёт” партияси раҳбари Хидирназар Аллақулов 18 июнь куни Озодлик билан суҳбатда жойларда "ИИБ талабаларга ишлов бераётгани" ҳақда маълумотга эгалигини айтди.\n"Ички ишлар ҳозир олий ўқув юртларида талабаларга ишлов беряпти, биламиз бу ҳақда. Мамлакат тарихида, саксонинчи йиллар ўрталари, тўқсонинчи йиллар бошида талабалар катта куч бўлган эди. Ҳозир булар талабаларни ўқишдан хайдаймиз, деган пўписалар билан бизга қарши қилиб, Мирзиёевнинг яна бир муддат қолишини таъминламоқчи. Халқнинг ғазаби кучайиб боряпти, ҳокимиятни ушлаб қолишга кўзи етмаяпти, шунинг учун булар ҳозир сал ҳаракат қилган талабани ҳайдайман деб қўрқитиб, бизга қарши қайраяпти", - деди Аллақулов.\n"УрДУ"даги учрашувда Жаҳонгир Отажонов номи тилга олинган\nХоразм ва Бухоро вилоятларида ҳам ИИБ ходимлари янги тузилган сиёсий партияларга қўшилмасликни тарғиб этувчи учрашувлар ўтказилаётгани айтилди.\nУрганч давлат университетининг (УрДУ) Жамол исмли талабасига кўра, 15 июнь куни ўтказилган учрашувда собиқ хонанда Жаҳонгир Отажонов номи ҳам тилга олинган.\n“Ўтган куни бўлди шунақа учрашув. Ички ишлар, ҳокимликнинг Ёшлар бўлимидан келди одамлар. "Ёт ғояларга қўшилманглар", деб Жаҳонгир Отажоновни кўп айтишди. Унинг ишқибозлари кўп бизда, Инстаграмда ким унинг саҳифасига аъзо бўлган бўлса, ўчириб ташласин, дейилди. “Хоразм” футбол командасига бағишлаб “Олға, Хоразм!” деб айтган мадҳия қўшиғи ҳам стадионда айтилмайдиган бўлибди. Олдин ҳар бир ўйин шу қўшиқ билан бошланиб шу қўшиқ билан тугар эди. Ҳозир олиб ташланибди”.\nФутбол ишқибозлари ҳам Жаҳонгир Отажоновнинг "Олға Хоразм" қўшиғи у "Эрк" партияси сафига қўшилган вақтдан бери стадионларда янграмаётганини айтишди.\nБундан олдин Озодлик айрим олийгоҳ талабалари “Ҳақиқат ва Тараққиёт” партиясига имзо йиққани учун сазойи қилингани ва босим остида қолгани, ҳуқуқ-тартибот идоралари тарафдорларни партияга аъзоликдан воз кечтиришга уринаётгани ҳақида хабар берган эди.\nПартия фаоли Муҳаммадамин Эрматов рўйхатдан ўтиш учун Адлия вазирлигига ҳужжат топширилиши ортидан Наманган, Самарқанд, Хоразм ва Навоий вилоятларидан имзо чеккан ва йиққанларга босим бошланганини айтганди.\nУнда профессор Аллақулов партия раиси этиб сайланган эди.\nЎзбекистоннинг 30 йиллик мустақиллик тарихида президент сайловларида иштирок этган ягона мухолифат партияси "Эрк"октябрь ойидаги сайловларда президентликка собиқ хонанда Жаҳонгир Отажонов номзодини илгари суришини эълон қилган эди.\n26 май куни бир неча фаол иштирокида ўтган фавқулодда қурултой Ўзбекистонда келаётган президент сайловларида “Эрк” партиясидан Жаҳонгир Отажонов номзодини тасдиқлаганди. Озодлик қурултой чоғида Отажонов ва фаоллар хонадонга бостириб кирган бир гуруҳ аёллар ва эркакларнинг ҳужумига учрагани ҳақида хабар берганди.\nЖаҳонгир Отажонов хонадонига ҳужум: "Эрк" президентликка номзодини илгари сурди\n720p | 71,7MB\nСобиқ хонанда Жаҳонгир Отажоновнинг Тошкентдаги уйида ўтказилган қурултойи қатнашчилари 15 июнь куни ёппасига сўроққа чақиртирилган.\nОтажоновнинг ўзи ҳам Тошкент шаҳар Ички ишлар бошқармасига чақиртирилиб, тўрт соат сўроқ қилингани ҳақда Инстаграм каналида айтганди.\nЎзбекистон сайлов қонунчилигига мувофиқ, президентликка номзодлар фақат сиёсий партиялар томонидан илгари сурилади.\nОтажонов ва бошқа фаолларнинг Ўзбекистон ичкарисида мухолиф партия тузишга уринишлари қаршиликка учраганди.\nЎзбекистонда президент сайлови шу йилнинг октябрь ойида бўлиши кутиляпти.\n2019 йил декабридаги парламент сайловларини кузатган ЕХҲТ миссияси Ўзбекистондаги нисбатан эркинлашган матбуот сиёсий мухолифатнинг ўрнини боса олмаганини айтган эди.\nЎзбекистон Марказий сайлов комиссияси расмийлари келаётган президент сайловида халқаро ташкилотларнинг "мақбул" тавсиялари тадбиқ этилишини айтишган, аммо бу тавсияларга мухолифат партияларини рўйхатдан ўтказиш кирадими, йўқми, маълум эмас.\nЎзбекистонда Каримов даврида қарор топган сиёсий анъанага мувофиқ, парламентдаги ҳукуматпараст беш партия раҳбарлари сайловларда амалдаги президентга рақиб бўлади.\nЯнги Ўзбекистоннинг эски ОБОНчи аёллари. Фаолларга ким таҳдид қилмоқда?\nЖаҳонгир Отажонов прокуратурадан хонадонига "босқинчилик" қилганларни топиб, жазолашни сўради\nЖаҳонгир Отажонов хонадонига ҳужум: "Эрк" президентликка номзодини илгари сурди (ВИДЕО)


Ҳудудларда ҳам кўп қаватли уйлар қурилади - zarnews.uz\nҲудудларда ҳам кўп қаватли уйлар қурилади\nПрезидентимизнинг Олий Мажлисга Мурожаатномаси аввалида шундай ибратли сўзлар келтирилди: “Буюк Имом Бухорий ҳазратларининг “Ал-жомеъ ас-саҳиҳ“ асарида “Барча эзгу амаллар ниятга боғлиқ, ҳар бир кишига фақат ният қилган нарсаси берилади“ деган ҳадис билан бошланишида, албатта, чуқур маъно бор “Якунига етиб бораётган йил мамлакатимизда барчамиз учун муқаддас Ватан тимсоли бўлган қишлоқларимиз, маҳаллаларимизни обод қилиш бўйича улкан ишлар бошланган йил бўлди“. Ва, қайд этилдики, “Обод қишлоқ“ ва “Обод маҳалла“ дастурларини халқимиз катта мамнуният билан кутиб олди. Бу борадаги қурилиш ва ободонлаштириш ишларига 3 триллион сўм маблағ йўналтирилди. Жорий йилда ҳар иккала дастур ижроси учун 4 триллион сўмдан зиёд маблағ ажратиш кўзда тутилган. Яна бир муҳим гап. Бу борада фақат пойтахт ва вилоят марказлари бўлган шаҳарларни эмас, аввало, ҳудудларда жойлашган шаҳар ва посёлкаларни комплекс ривожлантириш эътибор марказида бўлади ва бу ҳудудларда кўп қаватли уйлар босқичма-босқич тарзда барпо этилади. Бундай улуғ мақсад ва ниятларга қўшилмасдан бўладими?\nБу борада вилоятимизда эзгу ишлар давом эттирилади. “Обод қишлоқ“ дастурига мувофиқ 2019 йилда 14 та тумандаги 42 та маҳаллада мавжуд аҳолига қулай шароитлар яратилади. Ичимлик суви, электр, газ тармоқлари янада яхшиланади. Бир қатор ижтимоий соҳа объектлари қурилиб, ишга туширилади. Дастур доирасида белгиланган чора-тадбирларни амалга ошириш учун 615,4 миллиард сўм маблағ йўналтирилиши режалаштирилган. “Обод маҳалла“ дастури доирасида ҳам бунёдкорлик ишлари давом эттирилади.\nТеглар: кўп қаватли уйлар қурилиш\nКўп қаватли уйлардаги таъмирлаш ишлари нега чала қолди? Ажратилган пуллар қаерга кетди?\nСамарқанд шаҳрида ободонлаштирилаётган кўп қаватли уйлар: кеча ва бугун


25 НАФАРИГА КРЕДИТ, ҚОЛГАНИ ЎЗ МАБЛАҒИ БИЛАН...МИ?\n«Йигит кишининг ҳаётда ўз ўрнини топиши жуда муҳим. Бу унинг келажакда оиласини маънавий ва моддий эҳтиёжларини қондиришида муҳим саналади. Қолаверса, зиммамизга юрт ва халқ учун хизмат қилиш масъулияти ҳам юкланган. Шу мақсадда гарчи қийинчиликлар бўлса-да, ўз мустақил тадбиркорлигимни йўлга қўйишни мақсад қилдим».\nВатани ва оиласи олдидаги бурчини чуқур англаб етаётган бундай ёшларимиз кўп. Фақат имкон ва шароит бўлса бас. Бугун уларнинг айримлари Ўзбекистон ёшлар иттифоқи кўмаги билан ўз тадбиркорлигини йўлга қўймоқда. Айнан бир ҳудуд миқёсида бу кўрсаткичларни билиш мақсадида Ёшлар иттифоқининг Наманган вилоят кенгашига мурожаат қилдик.\nАйрим мутасаддиларнинг жавоблари эса бизнинг ҳайратимизни оширди. Муассасага бир неча бор қўнғироқ қилиб ҳам 2017 йилда вилоят ёшларининг тадбиркорлик фаолиятини бошлаш кўрсаткичлари ҳақидаги маълумотга аниқлик кирита олмадик.\nМасъул ходимнинг иш жойида эмаслиги боис ўзи ҳам иккиланиб берган маълумотларига кўра, 2017 йил мобайнида 25 нафар ёш ўз бизнесини бошлаш мақсадида кредит сўраб мурожаат қилган. Уларнинг 5 нафарининг масаласи ижобий ечим топиб, 125 миллион сўм кредит ажратилган. Қолганлари эса жорий йил албатта ҳал этилади, деб ишонч билдирди. Аммо тадбиркорлик фаолиятини бошлаш истагидаги мингдан ортиқ ёшларнинг атиги 25 нафарининг кредит олиш истагини билдириши ҳам бироз шубҳали. Мутасадди бу ҳолатни «Бошқа ёшлар ўз маблағлари асосида иш бошлаяпти», дея изоҳлади.\nБундай ҳолат кишини бироз ўйга толдиради. Бугун Ёшлар иттифоқига қаратилаётган катта эътибор ва берилаётган имкониятлардан виждонан фойдаланиш учун, аввало, ёшлар билан бирга нафас олиш, уларнинг дардини ҳис қилиш керак эмасми? Тўғри, имкониятлардан унумли фойдаланиб, юрт ривожига ўз ҳиссасини қўшаётган ёшларимиз ҳам йўқ эмас. Масалан, Наманган вилояти Чортоқ туманида истиқомат қилаётган Нажотбек Анваржонов ҳам шу йили коллежни тамомлади. Яқин қариндошларининг тадбиркорлик фаолиятини кузатиб юрган бу йигитда ҳам ўз бизнесини очиш истаги туғилди. Шу мақсадда «Менинг бизнес ғоям» кўрик-танловининг Наманган вилояти ғолиблари сафидан ўрин эгаллади.\n— Вилоят аҳолисининг эҳтиёжидан келиб чиқиб ўз бизнесимни трикотаж маҳсулотларини ишлаб чиқариш йўналишида ташкил этишни мақсад қилдим, — дейди ёш тадбиркор Нажотбек АНВАРЖОНОВ. — Ташкил қилмоқчи бўлган корхонамизда 14 та ишчи ўрни яратилади. Ўзбекистон ёшлар иттифоқи кўмаги билан 50 миллион сўм кредитни қўлга киритиш арафасидамиз. Ҳозир сўнгги қурилиш ишларини якунламоқдамиз. Биз асосан, мавсумга қараб эркаклар, аёллар ва болалар учун кийим-кечаклар тикишни мақсад қилганмиз. Хомашё сифатида эса ўзимизнинг табиий пахта матосидан фойдаланмоқчимиз. Келажакда маҳсулотларимиз билан жаҳон бозорига ҳам чиқиш ниятидамиз.\nҲар бир ёшнинг ҳаётига кириб борсак, мақсадлари йўлида астойдил кўмаклашсак, унинг ҳаётга қараши ўзгаради, шижоати ортади. Инсоннинг яшашдан аниқ мақсади ва шунга мос равишда ҳаракати бўлса, бу нафақат ўзи ва оиласига балки, жамият фаровонлигига таъсир кўрсатади. Бунга эришиш учун эса биринчи галда қулай имконият ва шарт-шароит яратиб берилиши жуда муҳим. Ўзбекистон ёшлар иттифоқи шу йўлдаги ишларни бошлагани барчага аён. Буни рақамлар мисолида ҳам кузатиш мумкин.\n— Ёшлар тадбиркорлигига кўмаклашиш мақсадида Ўзбекистон ёшлар иттифоқи бугунги кунда бир қанча банклар билан ҳамкорликни йўлга қўйган, — дейди Ўзбекистон ёшлар иттифоқи Тадбиркорликни ривожлантириш бўлими мудири Феруз ОБЛАЯРОВ. — Хусусан, Ўзбекистон миллий банки йилига 14 миллиард, «Туронбанк» АТБ 1 миллиард ва «Микрокредит» АТБ ойига 350 миллион сўм маблағларини айнан ёшлар учун ажратмоқда. Самарали натижа кўрсатиши мумкин бўлган бизнес ғоя таклиф қилган ёшлар ҳеч қандай муаммосиз бу маблағлардан ўзининг тадбиркорлигини йўлга қўйишда фойдаланиши мумкин. Жорий йилда ёш тадбиркор, ҳунарманд ва фермерларга 344,9 миллиард сўм, касб-ҳунар коллежи битирувчиларининг тадбиркорлик лойиҳалари учун 279,6 миллиард сўм имтиёзли кредитлар берилишига кўмаклашилди.\nКўриниб турибдики, тадбиркорлик учун ажратилаётган маблағлар кам эмас. Аммо бугун бу имкониятлардан тўла фойдалана олмай, кредит олиш учун ойлаб банкларга қатнаётган ёшлар ҳам талайгина. Муаммонинг ечими эса, ёшлар ва уларга кўмаклашувчи ташкилотнинг ўзаро ҳамкорлигини мустаҳкамлашдир.\n17:17, 27.12.2018 ✔50\n17:17, 27.12.2018 ✔51\n09:14, 21.12.2018 ✔57\n✔ 50  17:17, 27.12.2018\n✔ 51  17:17, 27.12.2018\n✔ 57  09:14, 21.12.2018\n✔ 65  09:14, 21.12.2018


knigi.uz интернет-дўкони мутахассисларга масофадан туриб ишлашда ёрдам беради | NORMA.UZ\nknigi.uz интернет-дўкони мутахассисларга масофадан туриб ишлашда ёрдам беради\nвақт ва маблағни тежаб, ҳақиқатан фойдали ва долзарб нашрларни харид қилиш мумкин;\nбуюртмани расмийлаштириб, қисқа муддатда кафолатланган тарзда китоб сотиб олиш мумкин (адади чекланган, оммабоп нашрлар тез тугаб қолади);\nЎзбекистон бўйлаб етказиб берилади, китоб дўконига боришга ҳожат йўқ;\nнашрга тайёрланаётган («тез орада» белгиси билан) китоблар ҳақида маълумот олиб, сотувга чиқишидан олдин уларга буюртма бериш мумкин.\n«Norma» иқтисодий-ҳуқуқий нашриётининг мақсади – ўз нашрларини имкон қадар фойдали манбага айлантириш.\nЭслатиб ўтамиз, knigi.uz интернет-дўконида етказиб бериш йўли билан ҳам, ўзи олиб кетган ҳолда ҳам китобларни харид қилиш мумкин. Буюртма учун тўлов ўзингизга қулай бўлган исталган шаклда қабул қилинади.\nТошкент ш., Миробод тумани, Таллимаржон кўч., 1/1-уй манзилида (нақд пулга ва терминал орқали) офисда навбатчиликни ўтаётган ходимлардан ҳам китобларни сотиб олиш мумкин. Ташрифингиз ҳақида 1172, 78-150-11-72 телефон рақамлари орқали олдиндан маълум қилишингизни сўраймиз.\nБатафсил ахборотни (+998) 90 174-29-81 телефон рақами орқали олиш мумкин.\nБош бухгалтер ФҲШ бўйича. Бу ҳолда у нима учун жавоб беради\nЭКИҲ қонунлардан чиқарилди – энди қандай ҳисобланади\nТМЗни яроқлилик муддатига қараб қандай арзонлаштириш мумкин


Халқ билан мулоқот божхоначилар фаолиятининг асосий мезони\nХалқ билан мулоқот ...\nМуҳтарам Президентимиз Шавкат Мирзиёев томонидан асос солган халқ билан мулоқот тизими бугун ҳар бир соҳа идоралари фаолиятининг асосий мезонига айланиб улгурди. Бунда ташкил этилаётган оммавий қабуллар ҳамда муаммоларни жойига чиқиб ўрганиш “Халқ давлат идораларига эмас, балки давлат идоралари халққа хизмат қилиши керак” деган тамойилни ҳаётимизга шиддат билан кириб бораётганини исботлаб турибди.\nКуни кеча Давлат божхона қўмитаси раиси бошчилигида ташкил этилган ишчи гуруҳи томонидан Тошкент вилояти божхона бошқармасининг “Ғишткўприк” ва “Нажимов” чегара-божхона постларида ва “Чирчиқ” ташқи иқтисодий фаолият божхона постида оммавий қабуллар ва бевосита фуқаролар билан жонли мулоқотлар ташкил қилинди.\nУнда чегара-божхона постлари орқали ҳаракатланаётган жисмоний шахслар, товарлар экспорти ва импорти билан шуғулланиб келаётган ташқи иқтисодий фаолият иштирокчилари ўзларини қизиқтирган, кўпдан бери ўйлантириб келаётган муаммоли масалалар юзасидан Давлат божхона қўмитаси раисига мурожаат қилишди.\nМурожаатларнинг асосий қисмини товар ва транспорт воситаларининг экспорти ва импорти жараёнида янада қулайликлар яратиш, чегара-божхона постларида қўшимча шарт-шароитларни жорий этиш, божхона органларига ишга кириш каби масалалар қамраб олди.\nМасалан, чегара-божхона постлари орқали ҳаракатланаётган йўловчиларнинг қўшни давлатларнинг божхона қоидаларидан хабардорлигини ошириш юзасидан билдирилган таклифлар ҳам эътиборга олинди.\nШундан сўнг ишчи гуруҳ аъзолари бевосита чегара-божхона пости орқали ҳаракатланаётган жисмоний шахслар билан суҳбатлашиб, уларнинг таклиф ва мулоҳазаларини ўрганишди.\nОчиғи, мазкур постда амалга оширилган улкан бунёдкорлик ишларидан сўнг постнинг ўтказувчанлик сиғими суткасига 20 минг нафардан 40 минг нафаргача етди. Натижада, эндиликда мазкур постда ортиқча навбат ва тирбандликларга бутунлай барҳам берилди.\nТаъкидлаш жоизки, сўнгги йилларда Марказий Осиё минтақасидаги давлатлар билан яқин қўшничилик муносабатлари янада ривожланиши натижасида 10 та чегара божхона постлари очилди. Республикамиз чегаралари орқали транспорт воситалари ва фуқаролар ҳаракати йил сайин ортиб бормоқда.\nМасалан, бу кўрсаткич 2017 йилда 21,67 млн. нафар, 2018 йилда 40,35 млн. нафар ва 2019 йилнинг 9 ой давомида 32,12 млн. нафарни ташкил қилган.\nЧегара-божхона постлари орқали ҳаракатланаётган автотранспорт воситаларининг оқими ҳам тобора ортиб бормоқда. Бу кўрсаткич 2017 йилда 484,68 мингтани, 2018 йилда 1,2 млн.тани ва 2019 йилнинг 9 ойи давомида салкам 1,4 млн.та авторанспорт воситаларини ташкил қилди.\n2019 йилнинг октябрь ойида, республикамиздаги чегара-божхона постлари орқали 114.6 мингдан ортиқ енгил ва юк автотранспорт воситалари ҳаракатланган бўлиб, уларнинг божхона назорати учун ўртача 15 дақиқа 43 сония сарфланган.\nЎзбекистон Республикаси Президентининг 2018 йил 24 ноябрдаги “Божхона маъмурчилигини такомиллаштириш ва Ўзбекистон Республикаси давлат божхона хизмати органлари фаолияти самарадорлигини ошириш бўйича қўшимча чора-тадбирлар тўғрисида”ги фармонига кўра, соҳада Хавфларни автоматлаштирилган бошқариш тизими амалиётга киритилди.\nЭндиликда товар ва транспорт воситалари учун ҳам божхона назоратида махсус йўлаклар жорий этилди. Жумладан, 2018 йил 1 декабрдан бошлаб “сариқ” ва “қизил” йўлаклар ишга туширилган бўлса, 2019 йил 1 мартидан бошлаб, “яшил” ва “кўк” йўлаклар жорий этилди. Шу орқали товарларни божхона постларидан олиб ўтишда текширув жараёнлари билан боғлиқ бир қанча енгилликлар татбиқ этилди. Асосий мақсад эса одамларга қулайлик яратиш.\nШу куни “Нажимов” чегара-божхона постига ҳам борилиб, автоташувчилар, ҳайдовчилар билан ҳам мулоқотга киришилди. Чегара-божхона постлари орқали автотранспорт воситаларининг саноқли дақиқалар ичида божхона назоратидан ўтказиш борасида амалга оширилаётган ислоҳотларнинг натижалари юзасидан уларнинг фикрлари ўрганилди.\nТаъкидлаш жоизки, юридик шахслар томонидан мева-сабзавот маҳсулотлари экспортини амалга оширишда “Хавфни бошқариш”ахборот тизими орқали товарлар партиясининг 84 фоизи соддалаштирилган тартибда божхона расмийлаштируви амалга оширилмоқда. Бу эса тадбиркорга экспорт-импорт операцияларини амалга оширишда ортиқча бюрократик ҳаракатларнинг олдини олишга замин яратиб, экпорт кўламининг ошишига хизмат қилади.\n“Чирчиқ” ташқи иқтисодий фаолият божхона постида эса тадбиркорлар билан бўлиб ўтган самимий ва очиқ мулоқотларда божхона органлари назорат қилувчи ташкилот эмас, аксинча тадбиркорнинг яқин ҳамкори эканлиги, шунингдек, товарлар экспорти ва импорти жараёнида божхоначилар 24 соат давомида хизмат кўрсатишга шай эканлиги таъкидланди.\nУчрашув давомида экспорт билан шуғулланиб келаётган тадбиркорларнинг ишчи гуруҳ аъзоларига божхонада ҳужжатларни расмийлаштириш жараёнларини онлайн тарзда кузатиш ва бошқа операцияларни интерактив амалга ошириш юзасидан берган таклифи кўриб чиқиладиган бўлди.\nШунингдек, Давлат божхона қўмитаси раиси бошчилигидаги ишчи гуруҳ аъзолари Чирчиқ шаҳридаги бир қатор экспортёр корхоналарда ҳам бўлиб, уларнинг фаолияти билан яқиндан танишдилар ҳамда ишлаб чиқариш ва экспорт ҳажмини ошириш, маҳсулотларни божхона расмийлаштируви жараёнларини янада соддалаштириш бўйича корхоналар раҳбарлари билан ўзаро фикр алмашилди.\nБожхона органлари томонидан жойларда олиб борилаётган бу каби саъй-ҳаракатлар – Президентимиз таъбири билан айтганда, “Энг аввало, одамларимиз ислоҳотлар самарасини келажакда эмас, балки бугун ўз ҳаётида ҳис этишлари”га қаратилган.


Аҳоли фаровонлиги ва иқтисодиётимиз тараққиёти йўлидаги улкан қадам - Халқ сўзи\n08:57 20 Июль 2018 Иқтисодиёт\nҲаётимизни электр энергиясисиз тасаввур қилиш мушкул. Ҳар дамда, ҳар соҳада ушбу ресурсдан фойдаланамиз. Шуниси аниқки, бугунги ахборот-коммуникация технологиялари даврида тараққиёт сари илдам одимлар эканмиз, электр энергиясига талаб йил эмас, ой эмас, кун сайин ортиб бораверади.\nЎзбекистон ер усти ва ер ости бойликларга бой мамлакат сифатида эътироф этилади. Аслида ҳам шундай. Аммо “Ётиб еганга тоғ ҳам чидамас”, деган нақлни ёддан чиқармаслик лозим. Гап шундаки, айни пайтда олдимизда турган долзарб масала электр энергиясидан тежаб-тергаб фойдаланишдир.\nТаҳлилларга кўра, Ўзбекистонда йилига 64 миллиард кВт/соат электр энергияси ишлаб чиқарилмоқда. Унинг 70 фоизи табиий газ, 13 фоизи кўмир, 3 фоизи эса нефть ҳамда мазут ёқиш орқали олиняпти. Қолган 14 фоизи гидроэлектростанциялар ҳиссасига тўғри келади.\nБу — ҳозирги ҳолат. Ҳисоб-китобларга кўра, 2030 йилга бориб, бугунги 64 миллиардлик эҳтиёж 117 миллиард кВт/соатга етар экан. Демак, шундай давом этаверсак, харжланаётган углеводород хом ашёси миқдори ҳам шунга яраша ошаверади. Соддароқ айтганда, битта эҳтиёжни қоплаш учун ундан кам бўлмаган бошқа ресурсни сарф қилишга тўғри келмоқда. Хўш, ушбу масалаларга қандай самарали ечим топиш мумкин?\nДавлатимиз раҳбари томонидан имзоланган “Ўзбекистон Республикасида атом энергетикасини ривожлантириш чора-тадбирлари тўғрисида”ги Фармон ҳамда “Ўзбекистон Республикаси Вазирлар Маҳкамаси ҳузуридаги Атом энергетикасини ривожлантириш агентлиги фаолиятини ташкил этиш тўғрисида”ги қарор мазмун-моҳиятига кўра худди шу каби масалаларни ҳал этиб беради.\nҲукумат қошида янгидан ташкил этилаётган агентлик зиммасига мамлакатда атом энергияси ишлаб чиқаришни мувофиқлаштириш ҳамда ривожлантириш билан бирга, яна кўпгина вазифалар ҳам юкланган.\n— Ҳозирги пайтда электр энергиясининг таннархини тушириш учун икки йўналишда иш олиб бориляпти, — дейди “Ўзбекэнерго” АЖ бошқарма бошлиғи Исо Саъдуллаев. — Биринчидан, эски энергия блоклари ўрнига янгисини қуриш чоралари кўрилмоқда. Бу билан газ сарфи икки баравар камаяди. Иккинчиси, атом электр станцияси билан боғлиқ. Бунда газ ва кўмир ёқилмайди, фақат урандан фойдаланиш ҳисобига электр энергияси ҳосил қилинади.\nОчиғи, шу пайтга қадар атом энергияси борасида олимлару мутахассисларнинг фикри турлича бўлиб келган. Яъни атом энергиясидан олинадиган фойда ва унинг хавфсизлик даражаси тарозининг икки палласига қўйилган. Лекин бугунги ҳисоб-китоблар ўша тарозининг биринчи палласи босиб кетаётгандек тасаввур беради. Боиси атом электр станциялари Ер юзида тобора оммалашмоқда.\nФанлар академияси тақдим этган маълумотларга қараганда, айни пайтда жаҳоннинг 55 мамлакатида 430 та атом энергоблоги мавжуд. 2030 йилга бориб, бу кўрсаткич 30 фоиз ошиши кутилаётир. Бундан ташқари, шу кунларда дунёнинг 15 давлатида 57 та энергоблок қурилиши давом этяпти. Атом электростанцияларидан фойдаланиш харажати узоғи билан 5 — 7 йилда ўзини батамом оқлар экан. Демак, иқтисодий самарадорлик ҳам юқори.\n— Атом электр станциясидан олинган энергиянинг таннархи ҳозирги кунда энг паст ҳисобланади, — дейди Ядро физикаси институти директори ўринбосари Илҳом Содиқов. — 20 грамм уран оксиди таблеткаси битта ядро ёқилғиси ичида бўладиган бўлса, шу энергияни олиш учун 560 кг. кўмир ёқиш керак. Агар бугунги кундаги барча атом электр станциясини тўхтатиб, уларнинг ўрнига шу миқдордаги электр энергиясини иссиқлик электростанцияларидан оладиган бўлсак, ҳар йили атмосферага 380 миллион тонна карбонат ангидрид гази чиқишига сабабчи бўлардик. Иссиқлик энергетикасида, масалан, кўмир ёқилғиси билан ишлайдиган электростанцияларни оладиган бўлсак, бир йилда ўртача 6 миллион тоннагача кўмир керак. Уларни ёқиш натижасида 2 миллион тоннадан ортиқ кул ҳосил бўлади. Атмосферага жуда кўп миқдорда карбонат ангидрид гази билан бирга, кўпгина радиактив элементлар ажралиб чиқади. Булар — атом энергетикасига нисбатан 10-11 баробар кўп, дегани.\nТатбиқ этилган ҳужжатлар энергетика мустақиллиги билан боғлиқ сиёсатга сезиларли ижобий таъсир кўрсатади. Хусусан, Фармонда бу йўналишда амалга оширилиши лозим бўлган чора-тадбирлар кўрсатиб ўтилган бўлса, қарор билан очилаётган янги агентлик зиммасига ана ўша тадбирларни давлат номидан амалга оширувчи идоранинг аниқ манзили пайдо бўлди.\nАгентликнинг зиммасига эса атом энергетикасини ривожлантириш давлат дастурларини ишлаб чиқиш ва амалга ошириш, атом энергетикаси соҳасидаги лойиҳаларни жорий этиш учун хорижий инвестицияларни жалб қилиш, атом энергетикаси объектларини лойиҳалаштириш, қуриш ҳамда улардан фойдаланиш ишларини ташкил этиш бўйича битимлар ва шартномалар тузиш, тадқиқот ҳамда энергетика атом реакторларини, ядро-физика қурилмаларини, ядро материалларини ҳамда радиация манбаларини сақлаш шохобчаларини, радиактив чиқиндиларни кўмиш ишларини ривожлантириш, уларнинг хавфсиз ишлашини таъминлаш каби вазифалар юклатилди.\nШунингдек, ядро материаллари ва технологиялари, радиактив материаллар тарқалмаслигини, ядро ҳамда радиациявий хавфсизликни таъминлаш ва ҳимоя қилиш тадбирларини амалга ошириш, кадрларни, жумладан, етакчи хорижий институтларда тайёрлаш, қайта тайёрлаш ҳамда малакасини ошириш тизимини ташкил этиш, Халқаро атом энергияси агентлиги, Атом энергияси бўйича Европа ҳамжамияти ва бошқа халқаро ташкилотлар билан ҳамкорликни йўлга қўйиш масалалари ҳам киритилди.\nАтом электр станцияларининг хавфсизлиги масаласи жуда кўп баҳсларга сабаб бўлди. Хўш, бу ҳақда мутахассислар нима дейди?\nИлҳом Содиқовнинг таъкидлашича, айни пайтда қурилаётган янги типдаги замонавий АЭСда турли босқичларда 27 тадан 30 тагача фаол ҳамда нофаол ҳимоя чоралари кўрилган. Инсон фактори деярли йўқ. Бирор хавфли вазиятни юзага келтириш имконсиз. Чунки тизим автоматик равишда хавфни сезади ва тўхтатиб қўяди.\nҲужжатга кўра, “Атом энергиясидан тинчлик мақсадларида фойдаланиш тўғрисида”ги Ўзбекистон Республикаси қонуни лойиҳасини, 2019 — 2029 йиллар даврида Ўзбекистонда атом энергетикасини ривожлантириш концепциясини ҳамда бошқа тегишли дастурларни ишлаб чиқиш ва ундаги вазифаларни амалиётга татбиқ этиш режалаштирилган.\nДемак, вазифалар аниқ. Кутилаётган натижалар ҳам улкан. Мазкур йўналишдаги ишлар тизимли йўлга қўйилса, 2030 йилга бориб, шу тадбирларнинг ўзидан ялпи ички маҳсулотимиз яна 3 миллиард АҚШ долларига ошиши, маҳаллий пудратчилардан тушадиган тушум ҳам шунча, яъни 3 миллиард долларни ташкил этиши, қўшимча солиқ тушумлари 500 миллион АҚШ долларига етиши кўзда тутилмоқда. Бундан ташқари, 100 миллиард кубометр табиий газни иқтисод қилиш эвазига уни ички истеъмолга ва ёхуд экспортга йўналтириш мумкин. Қўшимча равишда 6,5 минг нафар одам иш билан таъминланади.\nКелажакни ўйлаб қабул қилинаётган ушбу ҳужжатларнинг мақсад-муддаоси аниқ: халқимизни, иқтисодиётимизни электр энергияси билан узлуксиз таъминлаш, шу орқали улар турмуш фаровонлигини янада ошириш, табиий ресурслардан тежаб-тергаб фойдаланиб, уларни кейинги авлод вакилларига ҳам қолдиришдир.


Ҳиллари Клинтон мағлубиятдан кейин нималарни ҳис қилгани ҳақида гапириб берди\n12:47 / 17.11.2016 15854\nАҚШ президентлиги сайловида Демократлар партияси номзоди сифатида иштирок этиб, республикачилар номзоди Дональд Трампга ютқазган Ҳиллари Клинтон журналистлар қаршисида чиқиш қилди.\nҚайд этиш керакки, бу унинг бир ҳафта аввалги сайловларда мағлуб бўлганидан сўнг омма олдига биринчи марта чиқиши бўлди.\nВашингтондаги журналистика музейида Американинг Болаларни ҳимоя қилиш жамғармаси йиғинида нутқ сўзлаган Клинтон хоним ўз нутқида сайловдаги мағлубиятдан кейин нималарни ҳис қилгани ҳақида айтиб ўтган.\nУ ўзини сайлов пойгасидан қай тариқа чиқариб юборишгани ҳақида гапириб, мағлубиятга учрагач, катта босим остида қолгани ҳақида сўзлаган.\nСобиқ давлат котиби унга яна телекамералар қаршисида пайдо бўлиш жуда қийин бўлганини тан олиб, натижалар эълон қилингач, ўзини қанчалик ёмон ҳис қилгани, бошқа ҳеч қачон уйдан чиқмаслик ҳақида ўйлаганини айтиб ўтган.\nДемократнинг сўзларига кўра, ўтган сайловлар кўпчиликни чуқур ўйга толиб, қадриятларни қайта баҳолашга мажбур қилган.\n«Ўтган ҳафта ичида кўпчилик ўзига-ўзи Америка ҳақиқатан ҳам биз тасаввур қилгандекми ёки йўқми, деган саволни берганини биламан», — дея давом этган у.\nШунга қарамай, Клинтон ўз нутқини ижобий кайфиятда якунлаган ва тингловчиларни жамиятда пайдо бўлган яққол парчаланишга қарамай, ўз мамлакатига ишонишга ва ҳеч қачон енгилмасликка чақирган.\nЭслатиб ўтамиз, миллиардер Дональд Трамп давлат раҳбарлиги учун кечган сайловларда ишончли тарзда ғалаба қозонди. Республикачилар номзоди сайловчилар ҳайъатининг 290 овозини олган, Клинтон учун эса 232 нафар аъзо овоз берган.\nШу билан биргаликда, Трампга 61 миллион америкалик овоз бергани ҳолда, Клинтон 62 миллион сайловчининг қўллаб-қувватлашига эришганди. Лекин сайловлар бевосита бўлмагани боис, Трамп ғалабага эришди.\nПорошенко сайловчиларни ўз томонига оғдириш учун давлат пулидан фойдаланганликда гумон қилинди\nҲиллари Клинтон 2020 йилги АҚШ президенти сайловларида иштирок этиши мумкин


Сербия Ивановичнинг ўлдирилиши юзасидан терговда иштирок этмоқчи\nОливер Ивановични сўнгги йўлга кузатаётган серблар.\nСербия бош вазири Ана Брнабич Озодлик радиоси болқон хизматига берган интервьюсида Косовода ўлдириб кетилган серб сиёсатчиси Оливер Иванович қотилларини қидириб топишга Белград ҳам жалб қилиниши лозим, деб айтди.\n-Сербия ҳукумати бу терговда иштирок этиш илтимоси билан мурожаат қилди. Биз жавоб кутаяпмиз. Биз бу даҳшатли жиноят фош этилиши учун, албатта, барча чораларни кўрамиз. Агар бизга бу терговда иштирок этишга рухсат беришмаса, биз ўз терговимизни бошлаймиз, -деди Брнабич.\n16 январь куни эрталаб Косовонинг асосан серблар яшайдиган Митровице шаҳрида таниқли сиёсатчи Оливер Иванович номаълум шахслар томонидан отиб кетилган эди.\nУнинг жасади солинган тобут 17 январда Сербия пойтахти Белградга дафн этилиш учун олиб келинди. Митровицедан тобутни қўлларига гул ушлаб олган минглаб одамлар кузатиб борди.\nИвановичнинг ўлдирилиши Болқонда сиёсий вазиятни кескинлаштирди ҳамда Косово ва Сербия ўртаисдаги музокараларнинг тўхтатилишига сабаб бўлди.


ОСИЁНИНГ УМИДЛИ БОКСЧИЛАРИ - Ўзбекистон овози газетаси\nОСИЁНИНГ УМИДЛИ БОКСЧИЛАРИ\nпойтахтимиздаги «Ўзбекистон» спорт саройида ўсмирлар ўртасида давом этаётган Осиё чемпионатида ғолиблик учун рингга чиқмоқда\nЎзбекистон Республикаси Маданият ва спорт ишлари вазирлиги, Миллий Олимпия қўмитаси, Бокс федерацияси ва Осиё бокс конфедерацияси ҳамкорлигида ўтказилаётган нуфузли мусобақада юз нафардан зиёд спортчи қатнашяпти. Унда ёш «чарм қўлқоп» усталари ўн уч вазн тоифасида рингга кўтарилмоқда.\n– Бугун дунё бокс оламида Ўзбекистон спортчилари эришаётган ютуқлар алоҳида таҳсинга лойиқ, – дейди Осиё бокс конфедерацияси вице-президенти Орзубек Назаров. – Мамлакатингизда жисмоний тарбия ва спортни ривожлантириш, айниқса, болалар спорти оммавийлигини оширишга берилаётган юксак эътибор туфайли янги-янги истеъдодлар кашф қилинмоқда.\n2014 йилда ўзбекистонлик ёш боксчилар Таиландда ўтган Осиё чемпионатида иккита олтин, тўртта кумуш ва иккита бронза медаль жамғариб, умумжамоа ҳисобида иккинчи ўринни эгаллаганди. Болгариянинг София шаҳрида ўтказилган ўсмирлар ўртасидаги жаҳон чемпионатида эса мамлакатингиз терма жамоаси аъзолари биттадан олтин ва кумуш, иккита бронза медални қўлга киритганлиги ўзбек бокс мактаби ўзига хос анъана ва тажрибага эга эканлигини тасдиқлаб турибди.\nЎзбекистон ўсмирлар терма жамоаси Ҳамид Тангрибергенов бош мураббийлигида баҳсларни бошлади. Осиё чемпионатида Ҳалимбек Ўтегенов, Баҳодир Баротов, Жаҳонгир Раҳмонов, Муроджон Алиев, Саиджамшид Жаъфаров, Фаррух Илҳомов, Дилшодбек Рўзметов, Қосимжон Қосимов, Аббосхон Мирзаабдуллаев, Профсор Поримша, Яҳёхон Саидхонов, Темурбек Саъдуллаев, Билолбек Мирзараҳимов, Нурган Сериков, Фарҳод Неъматов, Темур Мержанов, Асадбек Авазов каби умидли боксчиларимиз юртимиз шарафини ҳимоя қилишмоқда.\nҲамюртларимиз мусобақанинг саралаш учрашувларини муваффақиятли бошлашди. Жумладан, вазни 48 килограмм бўлган чарм қўлқоп усталари баҳсида ҳамюртимиз Баҳодир Баротов япониялик Тамура Такуми билан куч синашди. Уч раунд давом этган учрашувда боксчимиз йирик ҳисобда ғалаба қозонди. 54 килограмм вазн тоифасида мамлакатимиз шарафини Саиджамшид Жаъфаров муносиб ҳимоя қилмоқда. У дастлабки баҳсда япониялик Хаято Цуцумини техник нокаутга учратди.\nЯна бир ҳамюртимиз Темурбек Саъдуллаев Жанубий Корея вакили Жеонгтае Лига қарши кечган беллашувда муддатидан олдин ғалаба қозонди. 63 килограмм вазн тоифасида БАА вакили Мусо Албусига қарши рингга кўтарилган вакилимиз Темур Мержанов рақибини биринчи раундда техник нокаутга учратган бўлса, 66 килограмм вазнда беллашган Дилшодбек Рўзметов қирғизистонлик Ойбек Оқилбоевни биринчи раундда мағлуб этди.\n— Бўлғуси жаҳон ва Олимпия чемпионлари шу каби мусобақаларда тобланади, — дейди Сидней олимпиадаси бронза медали совриндори Рустам Саидов. — Ўзбекистон терма жамоаси мураббийлари Осиё чемпионатини диққат билан кузатиб боришяпти. Чунки 2020 йили Токиода бўладиган ёзги Олимпия ўйинларида қатнашадиган терма жамоа таркиби айнан бугун рингга кўтарилаётган ўсмирларимиз асосида шакллантирилади. Улар келажакда йирик халқаро мусобақаларда Ўзбекистон байроғини баланд кўтаришлари лозим. Осиё чемпионатида рингга чиқаётган ўсмирларимиз нафақат Тошкент шаҳри, балки турли вилоятлардан эканлиги бизни жуда қувонтиради. Бу эса юртимизда бокс спорт тури жадал ривожланаётганлигини кўрсатиб турибди.


Саида Мирзиёева: “Амалга оширилиши керак бўлган ишлар жуда кўп. Муаммолар ҳам етарлича” – Jurnalist\nСаида Мирзиёева: “Амалга оширилиши керак бўлган ишлар жуда кўп. Муаммолар ҳам етарлича”\nR S2019-07-14T03:51:12+00:0016 Aprel, 2019|Умумий янгиликлар|\nАмалга оширилиши керак бўлган ишлар жуда кўп. Муаммолар ҳам етарлича. Уларни ҳал қилиш тинимсиз меҳнат талаб этади. Зиммамиздаги бу вазифаларни Агентликнинг кучли жамоаси билан биргаликда ва ҳамжиҳатликда уддалаймиз, деб ишонаман», деб ёзади Саида Мирзиёева.


Сешанба, 24 Январ 2017 02:04\nМосква ва Дамашқ Тартусдаги база ҳақида 49 йиллик битим тузишди\nРоссия ва Сурия Тартусдаги РФ ВМФ (Россия Федерациясининг ҳарбий сув флоти) ни моддий таъминлаш пунктини кенгайтиришга доир битим имзолади.\nЯкшанба, 20 Ноябр 2016 17:38\nМосква шаҳрида жума намози икки марта ўқиладиган бўлди\nМосква шаҳри Шимолий ва Жанубий Бутова ҳудудларида жойлашган, мусулмонларнинг «Милость» деб номланувчи маҳаллий диний ташкилоти раҳбарияти жума намозини икки марта ўқиш ҳақидаги қарорни қабул қилишди.\nСешанба, 01 Ноябр 2016 08:35\nМоскванинг муфтийси Элдор Алоуддинов: "Муҳаммад с.а.в филмини оммавий намойиш қилинишига қаршиман"\nМазкур филмни оммавий намойиш қилинига қаршиман, чунки бутун фильм мабойинида тарихий фактларни эркин талқин қилиниши жойилари бор, - дейди Москва шаҳрининг Муфтийси Элдор Алоуддинов.\nПонедельник, 31 Октябр 2016 12:01\nРоссиянинг энг бой аёли, Москва шаҳрининг собиқ ҳокими Юрий Лужковнинг хотини Елена Батурина, Эронга борганга ўхшайди.\nЧоршанба, 07 Октябр 2015 21:16\nМосквадаги мусобақада дунёнинг энг яхши қорилари аниқланади.\nМусобақада 44 давлатдан келган қори иштирок этиши кутилмоқда. Шу йилнинг 11 октябрь куни Москвада жойлашган CROCUS CITY HALLда XVI халқаро қорилар мусобақаси бўлиб ўтади.\nПайшанба, 01 Октябр 2015 17:19\nРоссия пойтахти мусулмон-туристлар ташриф буюрадиган энг яхши тижорий-йўналишлар бўйича 2015 йил рейтингига киритилган. Рўйхат “MasterCard” и “CrescentRating” компаниялари томонидан тузилган. Шуниси қизиқарли-ки, умумлаштирилган рейтингда Москва 39-ўринни эгалласа, Исломий ҳамкорлик ташкилоти (ИҲТ)га аъзо бўлмаган давлатлар орасида 30-ўринни эгаллайди, - дейди Газета.ру.\nЧоршанба, 23 Сентябр 2015 16:50\n23 сентябрь куни Москванинг “Проспект мира” даҳасида янгидан бунёд этилган “Москва” жомеъ масжидининг тантанали очилиш маросими ўтказилди. Унда Россия Федерацияси президенти Владимир Путин, Туркия Республикаси президенти Ражаб Тоййиб Эрдоған, Фаластин давлати раҳбари Маҳмуд Аббос иштирок этди.


Beeline абонентларидан пул йиғиб олган ширкатга қарши иш очилди | Mobinfo.uz\nBeeline абонентларидан пул йиғиб олган ширкатга қарши иш очилди\nЎзбекистон Республикаси Монополияга қарши курашиш қўмитаси ҳузуридаги Истеъмолчиларнинг ҳуқуқларини ҳимоя қилиш агентлиги Beeline Uzbekistan мобиль оператори абонентларга “Ғолиб бўл ва ютиб ол!” акцияси бўйича сохта реклама орқали истеъмолчиларга нотўғри маълумот берганлиги учун ViaMobi МЧЖга нисбатан қарши иш қўзғатди. Бу ҳақида агентлик матбуот хизмати маълум қилди.\nМаълум қилинишича, акция иштирокчиларининг телефон рақамларига “Сизнинг телефон рақамингиз 100 000 000 сўмлик супер ютуқнинг соҳиби сифатида танланди! Хизматга обуна бўлиш нархи кунига 1999 сўм” каби мазмундаги SMS-хабар юборилган. Бу ViaMobi МЧЖ томонидан тан олинган.\nКомпания вакилларининг сўзларига кўра, матнни мослаштириш (таржима қилиш) жараёнидаги хато туфайли хабарнинг маъноси ўзгариб кетган. Натижада абонентлар “Сиз ғолиб бўлишингиз мумкин” ўрнига (Hisobni to’ldirganingiz uchun Sizga 500 ball taqdim etildi. Sizning %msisdn% raqamingiz 100 000 000 so’mlik super yutuqning ehtimoliy sohibi sifatida tanlandi! SMS orqali 3 sonini 6767 ga yuboring! Xizmatga obuna bo’lish narxi 1999 so’m/kun. Ma’lumot: http://win.beeline.uz)”, “Сизнинг рақамингиз акция ғолиби деб танланди» (Hisobni to’ldirganingiz uchun Sizga 500 ball taqdim etildi. Sizning ****** raqamingiz 100 000 000 so’mlik super yutuqning sohibi sifatida tanlandi! 3 sonini 6767 raqamiga SMS yuboring! Xizmatga obuna bo’lish narxi 1999 so’m/kun. Ma’lumot: http://win.beeline.uz)” мазмунида юборилган нотўғри матнни олганлар.\nУшбу реклама акциясида 749 минг истеъмолчи иштирок этган бўлиб, жорий йилнинг март ойи ҳолатига умумий даромад миқдори 1 млрд сўмни ташкил этган.\nШу муносабат билан “ViaMobi” МЧЖ томонидан тақдим этилган реклама берувчига нисбатан Ўзбекистон Республикаси “Истеъмолчилар ҳуқуқларини ҳимоя қилиш тўғрисида” ва “Реклама тўғрисида”ги қонунларни бузганлик учун иш қўзғатилди.\n“Истеъмолчилар ҳуқуқларини ҳимоя қилиш тўғрисида”ги қонунга кўра, нотўғри реклама оқибатида сотиб олинган товар (иш, хизмат) туфайли истеъмолчига етказилган зарар ишлаб чиқарувчи (ижрочи, сотувчи) томонидан тўлиқ ҳажмда қопланиши лозим.\nШунингдек, “Ғолиб бўл ва ютиб ол!” акцияси иштирокчилари нотўғри реклама натижасида етказилган зарар қопланиши тўғрисида агентлик ва ViaMobi МЧЖга мурожаат қилиш ҳам сўралди.\nBeeline отмечает 8 лет работы в Узбекистане\nBeeline запустил новую тарифную линейку\nBeeline обновил тарифную линейку для бизнеса\nTOP-5 часто задаваемых вопросов абонентов Beeline\nКак подключить оптимальный тариф: 3 лайфхака от Beeline\nЗапись опубликована 22.05.2020 автором admin в рубрике Операторы с метками Beeline.\n← Honor бренди X10 смартфонини тақдим этди 2020 йилнинг илк чорагидаги энг кучли Топ-10 смартфон →


Жулқунбойнинг Масковга жўнаши - Hidoyat.uz\nАсосий саҳифа Мақолалар Жулқунбойнинг Масковга жўнаши\nЧоп этилди Sentabr 17, 2019 Жулқунбойнинг Масковга жўнашиda fikr bildirishni o'chirish\nМиллий ғоя – бизнинг ғоя\nИжодкор таржимаи ҳоли туғилган ёки вафот этган йилдангина, асарларининг ёзилган санаси ёки қандайдир мукофотлар олганига оид маълумотлардангина иборат бўлса, бундай “тарих”, бундай биография анча жўн, зерикарли ва ҳатто бадиий ижод жараёнидан, ижодкор руҳиятидан узилган бўлади. Негаки, ёзувчи-шоир ҳаётидаги энг майда воқеа-ҳодисалар ҳам баъзида унинг асарларида руҳий-психологик суратда ўз муҳрини қолдиради.\nДунё адабиётшунослигида бадиий асарга ижодкорнинг яшаш тарзи, шароити, муҳити, эътиқодий таянчлари, ҳаётида кечган турли ҳодисалар, кундаликлари ва шу каби бир қанча унсурлар призмасидан қарайдиган биографик метод кўпинча муваффақиятга эришиб, ўз натижаларида камалакнинг етти рангини кўради.\nЖаҳон адабиёти тарихида ҳар босган қадами, ҳар олган нафаси қоғозларга муҳрланган донгдор санъаткорларнинг ҳаёт солномасини учратиш мумкин. Масалан, И.В.Гётенинг котиблари олмон шоирининг охирги нафасигача, охирги сўзлари ва, умуман, ўлим ҳолатининг тафсилотларигача батафсил ёзиб қолдирганлар. И.Эккерманннинг “Гёте билан гурунглар” китоби ўша тафсилотлар ҳосиласи. ХХ аср бошларида А.П.Чехов билан М.Горький ўзаро суҳбатларининг бирида Лев Толстойнинг доно фикрлари ҳавога учаётганидан ёзғиради, “Эккерманн” зарурлигидан, шу вазифани Л.Сулержицкий бажара олиши юзасидан маслаҳат қиладилар. Бироқ гап гаплигича қолади…\nТаассуфки, бизда ҳам бадиий асар моҳияти билан бевосита боғлиқ ҳодиса – таржимаи ҳолни тавсиф этиш ёки бирор-бир адибнинг ижодий портретини ёзиш ҳали шу кунга довур оддий хронологик маълумотлар қайдидан кўп ҳам юқори кўтарилгани йўқ.\nАдабиётшуносликда Абдулла Қодирийга оид тадқиқотлар кўп. Гарчанд қодирийшуносликда “Отам ҳақида”, “Қодирийнинг сўнгги кунлари”, “Қатлнома” сингари биографик йўсинда ёзилган китоблар мавжуд бўлса-да, улуғ адиб ҳаётининг кўпгина саҳифалари яхши маълум эмас, чалкаш фактлар, ғайримантиқий талқинлар учрайди.\nАбдулла Қодирий отилган, Абдулла Қодирий “халқ душмани” сифатида судланган, сал илгари “аксилинқилобий ҳаракат” қилганликда айбланиб ҳам қамалган, Абдулла Қодирий Масковда ўқиган…\nМақола мавзу учун шу нуқта, шу охирги жумла муҳим.\n1960 йиллари ёзилган айрим адабиётларда адибнинг ўқиш даври 1925-1926 саналари билан кўрсатилади. Шунингдек, 1990 йили олий ўқув юртлари талабаларига мўлжаллаб чиқарилган адабиёт тарихи дарслигида ҳам айни сана такрорланади. Ҳолбуки, адибнинг “Кичик асарлар”ига кирган “Таржимаи ҳоли”да ҳам, шу манбага суяниб ёзилган Ҳабибулла Қодирийнинг “Отам ҳақида” китобида ҳам адиб ҳаёти ва ижодининг Масков даври 1924-1925 йил экани тўғри қайд этилади.\nҲ.Қодирийнинг “иккита ўн икки варақли, кўк муқовали тўла конспект дафтар”дан ўқиб олган (“Отам ҳақида”, 50-бет) ва хотирасида қайта тиклаб ёзган тахминий маълумотларидан бошқа, афсуски, Абдулла Қодирийнинг таълим-таҳсили хусусида тафсилий маълумот йўқ.\nЎқиш-ўрганишга ихлос, хоҳиш ҳар кимда бўлиши табиий. Жумладан, таниқли ёзувчи бўлиб етишганларда ҳам. Бироқ ҳар доим иқтисодий масала муаммо бўлиб келган. Айниқса, қалам учидан келадиган даромад эвазига кун кечирадиган ижодкор зотига.\nХўш, улуғ адибимиз Абдулла Қодирий Масковга қайси маблағ ҳисобидан кетган эди? Фикримизча, “Туркистон” газетасининг 1924 йилдаги 15-сонидан ўқиб, кўчириб олганимиз қуйидаги мухтасар хабар шу саволга жавоб бўлади, адиб биографиясининг қоронғу бир саҳифасига ойдинлик киритади. “Тақдир этарлик бир иш” деб номланган хабар-мақола муаллифи Шокирбеков фамилияли киши шундай ёзган: “Эски шаҳар вақф бўлинмаси Жулқунбойни ўз таъминотига олиб, Масковга ўқушқа юборди. Жўнатиш олдидан беш ойлик маошини қўлиға нақд беруб, бир ойлик мукофот ҳам берди. Иқтисодий идораларимизнинг шундай қадр қилиб қилғон ҳимматлариға офарин деймиз ва ўртоғимиз Жулқунбойға муваффақият тилаб, ўзи узоқ кетса ҳам, қаламининг яқинда туришини умид қиламиз”.\nБор гап шу. Демак, Абдулла Қодирий “эски шаҳар вақф бўлинмаси” ҳисобидан, унинг иқтисодий ёрдами билан Масковга ўқишга кетади.\nШуни алоҳида таъкидлаш керакки, Туркистонда илгаридан фаолият кўрсатиб келаётган вақфлар 1923 йили Туркистон шўролар жумҳурияти ижроқўмининг 173-сонли декрети билан маориф комиссарлиги таркибига киритилади. Бу иқтисодий ташкилот таркибида иккита – диний ҳамда маданий ва маориф ишларига белгиланган вақфлар иш юритади. Айни вақфлар, шунингдек, “Кўмак” ва “Нашри мориф” хайрия уюшмаларининг ёрдамида ўша йиллари Русияда беш юздан ортиқ, Германияда юзга яқин, Бокуда ўттиз бешта ўқувчи таҳсил олади. Қолаверса, Абдулла Қодирийнинг Масковда ўқиши харажатларини ўз зиммасига олган вақф идорасида ёзувчининг кўнглига яқин Ҳожи Зуфарий, Мунаввар Қори, Заҳриддин Аълам каби ҳаммаслак кишилар ишлар эди.\nВоқеан Шокирбековнинг тилагига, “Муштум”га берилган ваъдага кўра Жулқунбой “ўзи узоқ кетса ҳам”, юрт матбуотига “қаламининг яқин туриши”нинг имконини топди. Хат йўсинида мақолалар юбориб турди. Жулқунбойнинг Масковдан туриб ёзган битикларида ёлғизланиш, бегонасираш, муҳитга кўника олмасликка ўхшаган кайфият сезилади. Айни чоғда, у ерга ўқишга борганлар ҳолидан, бекорчилигидан, олифтагарчилигидан муштумона шевада ёзади. “Бу ердаги болалари аҳволларидан сўрасалар, алҳамдулиллоҳ, улар ҳам ўйнаб-кулиб юрийдилар. Субҳи шом, балки аладдавом таҳсили улум кўйидадирлар. Аммо болаларингиз орасида беғоя ва беамал ошиқ ўйнаб, ит уриштириб, кўйнак-иштон йиртиб юрганлари йўқ, деб айта олмасам ҳам, лекин бор дейишга ҳам тилим бормайди…”.\nЖулқунбой шу зайл қалам суради. Чамаси, баъзи ўқувчи-талабалар таҳсилидан кўнгли тўлмайди, маърифат тилагида келган айрим ёшлар маржаларни етаклаб, бузғунчилик кўчаларига киради: эҳтимол, киядиган кундалик кийими ёки соқол-мўйлови билан ташқи қиёфасини ўзгартирар, аммо миллат қайғусида, миллий фикрда ўзгариш кўрилмайди. Шунингдек, она кўксини қўмсаб тургувчи, она сути оғзидан кетмаган, жиддий қилиб айтганда, миллатга хизмат нелигини англамаган, фикран етилмаган гўдак – болалар ҳам ўқишга юборилганки, бунинг фойдасидан зарари кўп. Бундай қуруқ исроф учун куюниб ёзилган сатрлар “Миллий ашулачимиз фалончи Италияда ўқиб қайтдими?” номли пичингда ҳам кўринади…\nЖулқунбой Масковдан йўллаган “Тўртинчи хати”нинг “Қари қиз пешонангга йиғла!” деган жойида ёзади: “Оғзимни капа-капа очиб, рутубат микробларидан уч-тўрт юзини наҳорга танаввул қилгач, устидан “қир-қир” қилиб йўталиб ҳам қўйдим. Баъдазон юзимни қиблага қаратиб, Масковнинг шундай болонишин еридан уй олиб, менга ўхшағон нимжонларни рамақижонлик даражасига етказишга таважжуҳ қилғон ваколатхонамиз ҳақига дуойи холис учун қўлимни очдим…”. Хуллас, илм талабида юрган баъзи кимсаларни яшаш шароити ҳам кўнгилдагидек эмас, оғир шароитга, етар-етмас таъминотга тоқат қилиб, илм олиш учун ҳазрати “Айюб Собир”нинг сабрлари лозим. Абдулла Қодирий Масковдалиги пайтида бу каби ҳолатларни ўз кўзи билан кўрди, шунинг ичида яшади ва “Муштум”га ҳангома, пичинг, тажоҳили орифона йўсинида ёзиб, журнал сипоришларини қондирди. Албатта, хизматидан атайин рухсат олган ёзувчининг нияти “уч-тўрт йил илмий муассасаларда бўлмак эди”. Аммо…\nЗид фикр давоми учун далил: “Масковдан 1925 йилнинг июн ойида ёзги таътилга Тошкентга қайтдим. 25-26 йилнинг таҳсилига Масковга бораман, деб тайёрланғон вақтимда Алимов мени олиб қолди…”. (Демак, адибнинг ўқишда юрган даври роппа-роса бир йилга –1924 йил июнидан 1925 йил июн ойларига тўғри келади). Қизил матбуот арбоби Комилжон Алимов, эҳтимол, Абдулла Қодирийни матбуотда бирга ҳамкорлик қилиш таклифи билан “олиб қол”гандир. Иккинчидан, кейинчалик ёзувчи ижодининг қора нуқталари ўлароқ ёдга олиниб, танқид этилган “Масков хатлари” ҳаммага ҳам хуш ёқаверган бўлмаса керак. Негаки, унда ҳақиқатни кулгили йўлда айтиш, мавжуд ижтимоий, адабий ҳаётга, маданий-маърифий таълим тадбирлари жараёнига нисбатан танқидий руҳ кучли эди. Шуниси ибратлики, Абдулла Қодирий ўзгача бир муҳитда ҳам ўз услубига, ўз қаламига содиқ қолади. Шу маънода, Абдулла Қодирий ҳаёти ва ижодининг Масков даври ҳозирги мавжуд саёз талқинларга нисбатан – далиллар асосида – анча чуқурроқ ва теранроқ тадқиқ этилиши лозим.


Дунё нефть бозорида ваҳима кўтарилди. Унинг ортидан рубль ҳам “қулади” | Qalampir.uz\nДунё нефть бозорида ваҳима кўтарилди. Унинг ортидан рубль ҳам “қулади”\nОлам\t09 Март 09:20 7757\nБугун, 9 март куни Brent маркали нефть халқаро бозорда бирдан 14 долларга арзонлашиб, 31 фоиз қийматини йўқотди. WTI маркали нефть 27 фоиз арзонлашиб 30,27 долларга тенг бўлиб қолди.\nНефть нархининг тушишига OPEC (Нефть экспорт қилувчи давлатлар ташкилоти) ва Россиянинг “қора олтин” қазиб олиш бўйича янги келишувга эришолмагани ҳолда эскисининг амал қилиш муддатини ҳам узайтира олмагани сабаб бўлди. Келишув тузилмаса, жорий йилнинг 1 апрелидан битим иштирокчиларининг нефть қазиб олишига бўлган чекловлар бекор қилинади.\nДунёда нефть нархининг тушиши ортидан рубль курси ҳам “қулади”. Россия миллий валютаси доллар ва еврога нисбатан кескин қадрсизланди. Ҳозирда бир доллар 72,4 рублга, 1 евро 82,2 рублга баҳоланяпти.\n“Goldman Sachs” банки нефть бозорида ваҳима кўтарилган бир вақтда “қора олтин” нархи баррелига 20 долларгача тушиб кетишини тахмин қилди.\n“OPEC ва Россия нефть урушини бошлади, бу унинг нархини 20 долларгача тушишига сабаб бўлиши мумкин”, дейилган банк ҳисоботида.\nСаудия Арабистони эса Россия билан келишув бузилганидан кейин нарх урушини бошлади. Саудия давлат нефть компанияси Saudi Aramco харидорларига сўнгги 20 йилликдаги энг юқори чегирмаларни таклиф қила бошлади. Компания суткалик нефть қазиб олиш ҳажмини 2 млн баррелгача етказмоқчи.\n02 Апрель 13:06 43150\n02 Апрель 16:02 37652\n02 Апрель 16:25 36336\n02 Апрель 16:50 24169\n04 Апрель 14:33 23919


18.01.2018 16:56 0 774\nҚирғизистон Республикаси Президенти Сооронбой Жээнбеков Қозоғистондаги фожиа юзасидан Шавкат Мирзиёевга ўз ҳамдардлигини билдирди. Бу ҳақда Қирғизистон Президенти ахборот хизмати хабар берди.\n«Қирғизистон халқи ва шахсан ўз номимдан Қозоғистонннинг Оқтўба вилоятида рўй берган мудҳиш воқеада ўзбекистонлик фуқароларнинг ҳалок бўлгани учун чуқур ҳамдардлик билдираман. Вафот этганларнинг оила аъзолари ва яқинларига ҳам таъзия изҳор қиламан ва жабрланганларга соғайиб кетишини чин дилдан истайман, дейилади Қирғизистон Президенти номидан йўлланган мактубда.\nЭслатиб ўтамиз, бугун, 18 январь куни Самара - Чимкент трассасида «Икарус» русумли автобуснинг ёниб кетиши натижасида 52 нафар ўзбекистонлик ҳалок бўлган эди.\nЎзбекистон Шавкат Мирзиёев Қирғизистон автобус Қозоғистон Самара - Чимкент\nЖамият 19/05, 16:06\nМаданият 26/04, 13:35\nШавкат Мирзиёев Шуҳрат Аббосов оиласига ҳамдардлик билдирди


Пойтахтда яна бир электробус синовдан ўтмоқда - 07.03.2020, Sputnik Ўзбекистон\nПойтахтда яна бир электробус синовдан ўтмоқда\nХитойнинг Yutong компанияси томонидан ишлаб чиқарилган электробус 51-йўналишда ўзининг дастлабки қатновини бошлади. 07.03.2020, Sputnik Ўзбекистон\n© АО “Тошшаҳартрансхизмат”В Ташкенте началось тестирование китайского электробуса Yutong.\n© АО “Тошшаҳартрансхизмат”\nХитойнинг Yutong компанияси томонидан ишлаб чиқарилган электробус 51-йўналишда ўзининг дастлабки қатновини бошлади.\nТОШКЕНТ, 7 мар — Sputnik. Тошкент шаҳрида 7 мартдан Хитойнинг Yutong компаниясининг электробуси 51-йўналишда ўзининг дастлабки қатновини бошлайди. Бу ҳақда “Тошшаҳартрансхизмат” хабар қилди.\nZK6128BEVG моделидаги мазкур электробус 215 к/ват билан ҳаракатланади. Бир марта олинган қувват билан 300 километрдан зиёд масофани босиб ўтади. Электробус салони 5 та кузатув камераси ҳамда монитор билан жиҳозланган. Ундан ташқари двигатель қисмига ёнғинга қарши автомат тарзда ишловчи ускуна ўрнатилган.\nЭлектробуснинг афзаллиги нимада\n24 Сентябр 2019, 15:52\nШунингдек, кондиционер, иситиш тизими билан таъминланган. 12 метр узунликдаги мазкур электробус ўртача 70 нафар йўловчига мўлжалланган.\nТаъкидланишича, мазкур электробус мамлакат иқлим шароитида автобус йўналишларида бир неча ой давомида синовдан ўтказилади.\nЭслатиб ўтамиз, авввалроқ пойтахтда Беларусдан келтирилган электробус 3 ой давомида йўналишда синовдан ўтказилган эди.


“Ўзбекнефтгаз”: “Кучлик нефть базаси”да қурилмаларнинг куз-қиш мавсумида узлуксиз ишлаши таъминланмоқда (Фото) — Teletype\n“Ўзбекнефтгаз”: “Кучлик нефть базаси”да қурилмаларнинг куз-қиш мавсумида узлуксиз ишлаши таъминланмоқда (Фото)\n“Ўзбекнефтгаз” АЖ Бошқаруви раиси Меҳриддин Абдуллаев топшириғига биноан “Кучлик нефть базаси”МЧЖ томонидан муҳандислик тармоқлари ва технологик қурилмалар 2020/2021 йиллар куз-қиш мавсумида узлуксиз ишлашга тайёрланмоқда.\nНефть маҳсулотларини сифатли сақлаш, шаҳар ва вилоятларга узлуксиз таъминлашни амалга ошириш мақсадида жамият ва унинг тасарруфидаги филиаллар, ФЁТШ (Фермерларга ёқилғи тарқатиш шохобча) ва АЁҚШ (Автомобилларга ёқилғи қуйиш шохобча)лар ҳолати ўрганилди.\nЎрганиш натижалари асосида фланцли бирикмалар, қулфлаш арматурасидаги салниклар, насос қурилмалари, нефть маҳсулотларини тўкиш ва қуйиш мосламаларини совуқ ҳароратда ўзгаришини ҳисобга олган ҳолда зичлиги таъминланди.\nСиғимлар, автотранспорт воситаларига ёнилғи қуйиш эстакадасидаги ускуна ва жиҳозларнинг техник ҳолати текширилди. Технологик жиҳозлар ва насосхоналар профилактик таъмирланди.\nАйни пайтда мавжуд технологик қувурлар комплекс кўрикдан ўтказилмоқда. Нефть маҳсулотларини темир йўл орқали қуйиш қурилмаларининг техник ҳолати талаб даражасига келтирилмоқда. Электр энергия ва метрология асбоб-ускуналари ўрнатилган тартибда “Ўзстандарт” агентлиги ўлчовидан ўтказилмоқда.\nХодимлар мавсум учун белгиланган меъёр бўйича керакли махсус кийим билан таъминлашга алоҳида эътибор қаратилмоқда.\nКуз-қиш мавсумидаги қозонхоналарнинг узлуксиз ишланишини таъминлаш мақсадида ўз эҳтиёжлари учун керакли миқдордаги қаттиқ ва суюқ ёнилғи ҳамда техник туз захираси яратилди. Маъмурий ва қўшимча биноларга 5 дона модулли сув иситиш ускуналари ўрнатилди.\nБундан ташқари ушбу нефть базасида автоматлаштириш борасида ҳам қатор ишлар амалга оширилмоқда. ЖУмладан, сиғимларга сатҳ-ўлчагичлар ўрнатилиб, назоратни таъминловчи автоматлаштирилган тизим ишлаб чиқилди.\nЯпониянинг “Ёкогава электрик” компаниясининг вертикал сиғим ўлчагичлари ўрнатилди, маълумотлар визуаллаштирилди ҳамда Марказий диспетчерлик хизмати мониторига уланди.


Шифокорлар Токио Олимпиадаси ташкилотчиларини жиддий хавфдан огоҳлантирмоқда\n31 октябрь, 2018, 18:58 324\n2020 йилги Олимпия ўйинлари Токиода бўлиб ўтади\nЯпония шифокорлар ассоциацияси Токиодаги 2020 йилги Олимпия ўйинлари ташкилотчиларини мусобақалар ўтказилиш графикларини кўирб чиқишга чақирмоқда. Улар ўйинлар вақтида ҳавонинг хаддан ортиқ исиб кетишидан огоҳлантирмоқда. Бу спортчилар ва мухлисларнинг соғлигига салбий таъсир қилиши мумкин. Айниқса, марафончиларга қийин бўлади.\n– Кучли иссиқ атлетларни ўлдириши мумкин, – дея Япония шифокорлар ассоциацияси маслаҳатчиси Кимиюки Нагасиманинг сўзларини келтиради AFP нашри. – Биз жуда ҳавотирдамиз. Иссиқ об-ҳақо нафақат спортчилар учун, балки волонтерлар ва мухлислар учун хавфли.\nАссоциация марафон стартини ҳеч бўлмаганда маҳаллий вақт билан эрталабки соат 5.30 га кўчиришни маслаҳат бермоқда.


Qalampir.uz | Буюк Британияда илк рассом-робот яратилди\nБуюк Британияда илк рассом-робот яратилди\nТехнология\t18 Февраль 13:35 1752\nБританиялик дастурчилар хали дунёда ўхшаши бўлмаган Ай-ду робот-рассомни яратдилар. Қурилма дунёдаги биринчи дастурчи аёл Ада Лавлейс шарафига номланган бўлиб, қалам орқали расм чиза олади. Бу ҳақда “Daze Figital” хабар бермоқда.\nАй-ду қурилмаси сунъий онг асосида ишлаб чиқилган бўлиб, у силикон тери қопланган бионик қўл орқали сурат чизади. Андроиднинг кўзларига камералар ўрнатилган, унинг тиш ва милклари худди одамникидек кўринишга эга.\n“Темир” рассом Ай-ду бир суратни 45 дақиқа ичида чиза олади. Андроидни ишлаб чиққан дастурчилар хақиқий ижодкор рассомларга, уни ўзлари учун рақобатчи сифатида қабул қилмасликларини сўраб мурожаат қилдилар. Унда “аксинча бу қурилма сизларни янада яхши ишлашингиз учун кўмакчидир”, деб таъкидланади.\nМаълумот учун, Ай-ду қурилмаси чизган суратларнинг илк кўргазмаси май ва ноябрь ойлариниг бошида Лондон шаҳрида ўтказилади.\n22 Август 13:08 29093\n22 Август 11:55 16701\n22 Август 17:23 10373


33778 Ўқиш режими + -\nДоимий иш билан банд бўлган одам ўзини «Бўш вақтим бўлганда руҳий тарбия билан шуғулланаман», дея овунтириб юради. Диний соҳада қилишни хоҳлаган нарсаларнинг кўпи "вақт бор бўлганда"га сурилади. Одатда «вақт бор бўлганда»га бажарилиши шарт бўлган фарз амаллар ҳам кириб кетади. «Кейин... қачондир... ҳозир жуда бандман!» – миллионлаб инсонлар шу йўсинда яшайдилар. Хўш, ана ўша «кейин» келганда-чи? Бир эслаб кўринг: бетоб бўлиб қолдингиз, вақтингиз ғич-ғич. Таътилдасиз, ўттиз кун бахтиёр бекорчилик! Сизни ишдан бўшатишди, бошқа ишга жойлашгунингизга қадар вақтингиз бемалол. Хуллас, вақт бор! Уни нимага сарфлайсиз? «Кейин»га қолдирган ишларгами? Ёки диний адабиёт ўқийсизми? Қазо намозлар ўқиб ҳамда рўзаларни тутишга ишлатасизми? Қуръон ёдлайсизми? Ё жуссангизни иссиққина, шамол урмайдиган ерга жойлаштириб, чарчаганингизни, дам олишга муҳтожлигингизни баҳона қиласизми? «Кейинроқ… дам олиб бўлганимда», дейсизми?!\n01:25 / 08.03.2017 2017\n02:47 / 19.06.2017 1301\n06:57 / 19.08.2017 1107\n06:28 / 24.06.2017 15274\n21:00 / 21 январь 18


Министр орынбасары – Qaraqalpaqstan Respublikası Úy-jay kommunal xızmet kórsetiw ministrligi\nМинистр орынбасарының миннетлемелери.\n– Өз кепиллигине киретуғын мәселелер бойынша қарарлар қабыллаў ҳәм өз комплексине жүкленген ўазыйпа ҳәм фунциялардың атқарылыўы ушын шахсан жуўап береди;\n– Министрлик бөлим басшылары ҳәм хызметкерлериниң министрлик искерлигиниң айырым участкалары ҳәм бағдарларына басшылық, соның менен бирге, министрлик аймақлық бөлимлери жумыслары ушын жуўапкершилик дәрежесин министр көрсетпесине тийкарланып белгилейди;\n– Министрлик хызметкерлери тәрепинен оларға жүклетилген ўазыйпалар ҳәм миннетлемелерди ўақытында ҳәм сапалы атқарылыўын тәмийинлеў, Үй-жай коммунал хизмет көрсетиў министрлиги басшылыгы тапсырмалары атқарылыўын кешиктирилиуине жолқоймаўды тәмийинлейди;\n– Министрликке тийисли бөлимлери тәрепинен таярланған шереклик жумыс жобаларын көрип шығады, оларды министрге тастыйықлаўға береди ҳәм оларды атқарыўы үстинен министр көрсетпеси тийкарында қадағалаў алып барады;\n– Министр көрсетпесине тийкарланып есабатлар, статистика мағлыўматлары, обьектлердеги қадағалаў тексериў нәтийжелерин ҳәм бошка информация материалларын анализ етилиўин тәмийинлейди;\n– Ишимлик суў ҳәм канализация обьектлерин, ыссылық тәмийнаты системаларыны халық пунктлерин раўажландырыўдың схемалары ҳәм бас жобалары менен байланыстырған ҳалда раўажландырыўдың, модернизация ҳәм реконструкция етиў программаларын әмелге асырылыўын моныторың етиў.\n– Ыссылық тәмийнаты системасында, атап айтқанда қайта тикленетуғын енергия дереклеринен пайдаланып, енергия ҳәм ресурсды тежейтуғын жаңа технология ҳәм үскенелерди енгизиў буйича комплекс илажларды әмелге асырыў.\n– Орайлық казанхоналарды, ыссылық тармақларын модернизация ҳәм реконструкия етиў, соның менен бирге хожалықлар ишинде бөлек ыссылық тәмийнаты системаларын орнатыў бойынша Республика ыссылық тәмийнатын раўажландырыўдың программаларын әмелге асырыў.\n– Көп квартиралы турақ-жай фондынан пайдаланыў, оны сақлап турыў ҳәм ремонтлаў саласындағы нызамшылық базасын және де жетилистириўди шөлкемлестириў бойынша министрга усыныслар киритеди;\n– Министр көрсетпесине тийкарланып өз кепиллиги шеңберинде мәмлекетлик органлар ҳәм шөлкемлерде нызамшылықка муўапық Министрлик мәплерин қорғайды;\n– Өзиниң теориялық ҳәм әмелий билимлерин асырыў үстинде ислейди, министрлик хызметкерлери менен нызам ҳәм нызам асты норматив-ҳүжжетлерин, соның менен бирге економикалық бағдардағы арнаўлы әдебиятларды үйренеди;\n– Министрлик системасындағы структуралары шеңбериндеги мәселелер бойынша нызам ҳүжжетлерине әмел қылыў мәселелерин үйренип, усы искерлик натийжелилигин асырыўға қаратылған тийисли шаралар майданыдан министрге усыныслар киритеди;\n– Сапа стандартларына сай келмайтуғын үй-жай коммунал хызметлер көрсетиў бойынша пуқаралар ҳуқықлары ҳәм нызамлы мәплерин қорғалыўын тәмийинлеў мақсетинде министрге усыныслар киритеди;\n– Министрдиң қарарлары, бөлимлердиң лаўазымлы шахслары ҳәм хызметкерлериниң ҳәрекети ямаса ҳәрекетсизлиги бойынша келип түсип атырған шағымларды көрип шығыўда тийисли қарарлар қабыллаўда министрге усыныслар береди;\n– Үй-жай фонды ҳәм көп хожалықлы үйлерде имаратлар мүлк ийелерилери улыўма мүлкинен пайдаланыў, ремонтлаў ҳәм сақлаў мәселелерин тәртипке салаўшы норматив-ҳуқықый ҳүжжетлерди ислеп шығыўда өз усыныслары менен қатнасады;\n– Мийнет нызамчылығы ҳәм ишки мийнет қағыйдаларына әмел етеди;\n– Нызам ҳүжжетлерине муўапық басқа миннетлемелерге да ийе болады.


Олимлар: “Омикрон” болалар учун кўпроқ хавф туғдириши мумкин - zarnews.uz\nУмумий касалланиш кўрсаткичлари бўйича биринчи ўринда АҚШ (60,2 млн.), иккинчи ўринда Ҳиндистон (35,7 млн.), учинчи ўринда Бразилия (22,5 млн.) ва тўртинчи ўринда Буюк Британия (14,5 млн.) турибди.\nИнфекцияга чалиниш билан боғлиқ кунлик статистикада эса ўтган ҳафтага нисбатан пасайиш кузатилмоқда. Кеча жаҳонда жами 2 миллионга яқин янги ҳолат қайд этилган. Ваҳоланки, 7 январь куни бу кўрсаткич 2,9 миллионга яқинлашганди.\nХусусан, 9 январь ҳолатига кўра, АҚШда 446 мингдан зиёд, Францияда 296 минг, Бразилияда 200 минг, Ҳиндистонда 179 минг, Буюк Британияда 141 минг нафар беморда “СOVID-19” аниқланган. Касалланиш ҳолатларининг аксариятини “омикрон” штамми ташкил этмоқда.\nРоссиялик таниқли вирусолог олим Александр Чепурнов кеча ушбу штамм ҳақида янги хулосани айтди. Унинг фикрича, мазкур мутация инсон танасида бошқа инфекциялар билан бир вақтнинг ўзида бирлашишга қодир. Бу эса бемор бир пайтнинг ўзида коронавируснинг икки варианти билан касалланиши мумкинлигини англатади.\nКипрда аниқланган ҳолат ҳам мутахассислар эътиборини жалб қилди. Бу ерда бир гуруҳ маҳаллий олимлар томонидан “дельта” ва “омикрон” штаммлари гибридидан иборат коронавируснинг янги варианти аниқланди. Тадқиқотчилар унга "дельтакрон" номини беришди.\nКипрлик вирусологнинг сўзларига кўра, янги вариант “дельта” каби генетик асосга эга, бироқ унинг бир қатор мутациялари “омикрон” билан бир хил.\nҲиндистонлик олим Анимеш Аря “омикрон” кўпроқ болалар учун хавф туғдиради, деган фикрда. Унинг қайд этишича, болаларнинг нафас олиш йўллари катталарникига нисбатан кичикроқ. Янги штамм кўпроқ юқори нафас йўлларига таъсир кўрсатаётганини ҳисобга олсак, у жажжи беморлар сони ортишига олиб келиши мумкин.\n“Омикрон”нинг пайдо бўлиши пандемиянинг энг ўткир босқичи якунланиш арафасида эканлигини англатади, деб баёнот берди Жанубий Африка Республикаси олимлари.\nБу хулосага келишдан аввал мутахассислар гуруҳи касалхонада тадқиқот ўтказишган. Сўнгги пайтларда коронавирусга чалинган 466 нафар бемор ва анча аввал вирусдан соғайган 3976 нафар кишининг маълумотлари таҳлил қилинган.\nАниқланишича, пандемиянинг янги тўлқини даврида беморларнинг атиги 4,5 фоизи касалхонада вафот этган. Бу кўрсаткич аввалги тўлқин пайтида 21 фоизни ташкил этган. Шунингдек, жонлантириш бўлимларига ётқизилганлар сони кейинги пайтларда кескин камайган. Беморларнинг стационар шароитда соғайиши ҳам ўртача 8-9 кундан 4 кунга қисқарган.


«Правда Востока»га янги бош муҳаррир тайинланди\n14.05.2018 13:22 0 1325\n«Правда Востока» газетаси бош муҳаррири Аббосхон Усмонов пенсияга чиқди. Шу муносабат билан бугун, 14 май куни Вазирлар Маҳкамасида бўлиб ўтган йиғилишда бош вазир Абдулла Арипов унга «Меҳнат шуҳрати» орденини топширди. «Davletov.uz» каналида эълон қилинган бу маълумотни таҳририятдагилар тасдиқлашди.\nМаълум бўлишича, бугунги йиғилишнинг ўзида таҳририят жамоасига янги бош муҳаррир таништирилган. Бундан буён «Правда Востока» газетасига Салим Дониёров раҳбарлик қилади.\n«Правда Востока» Аббосхон Усмонов Салим Дониёров


УРГАНЧДА ЎЗ ТОМОРҚАСИДА НАША ЕТИШТИРГАН ШАХС АНИҚЛАНДИ - Darakchi\nУРГАНЧДА ЎЗ ТОМОРҚАСИДА НАША ЕТИШТИРГАН ШАХС АНИҚЛАНДИ\nЖИНОЯТ 07.08.2017, 10:37\nГиёҳвандлик воситалари ва психотроп моддалар билан қонунга хилоф равишда муомала қилиш билан боғлиқ жиноятларнинг ижтимоий хавфлилик даражаси жуда юқоридир. Жамиятимизда шу заҳри қотил билан савдо қилувчи, уни ўз уйида парваришлаб етиштирувчилар оз бўлсада топилиб туради.\nЯқинда Хоразм вилояти божхона бошқармаси Контрабандага қарши курашиш бўлими тезкор вакиллари томонидан ички ишлар ходимлари билан ҳамкорликда Урганч туманида ўтказилган тезкор тадбир давомида ўз томорқасида наша етиштирган шахс аниқланди.\nВилоят божхона ахборот хизмати хабарига кўра, Чаккашоликор қишлоғида яшовчи фуқаро Д.Мадраҳимовнинг хонадони амалдаги тартибларга мувофиқ ва холислар иштирокида кўздан кечирилганида, ховлидаги томорқада 11 туп каннабис ўсимлиги “барқ” уриб ўсаётганлиги аниқланди.\nТезкор тадбир давомида аниқлаган мазкур наркотик гиёҳларнинг умумий оғирлиги салкам 1.7 кг.ни такшил қилди.\nШу ўринда юртдошларимиздан шунга ўхшаш ҳолатлардан хабардор бўлсалар, Хоразм вилояти божхона бошқармасининг (0362) 224-59-20 рақамли ишонч телефонига мурожаат этишларини сўраймиз.\nМаълумот берган шахсларнинг исми-шарифлари сир сақланиши кафолатланади.


Тошкент шаҳридаги хонадонлардан бирини “ўмарган”ликда гумонланган шахслар қўлга олинди\n16:32 / 07.03.2017\nНомаълум шахслар Тошкент шаҳрининг Юнусобод тумани 13-даҳасида жойлашган кўп қаватли уйдаги хонадонлардан бирига эшик қулфини калит танлаш йўли билан очиб кириб, кўп миқдордаги пулларини ўғирлаб кетганлар. Бу ҳақда Ўзбекистон Ички ишлар вазирлиги матбуот хизмати хабар берди.\nМазкур ҳолат юзасидан жиноят иши қўзғатилган. Ички ишлар ходимлари томонидан амалга оширилган тезкор-қидирув ҳаракатлари натижасида ушбу жиноятни, шу туманда яшовчи 1994 йилда туғилган, Учтепа туманида яшовчи 1989 ва 1991 йилларда туғилган шахслар содир этганлиги аниқланиб, улар қўлга олинди.\n“Ҳозирда тергов ҳаракатлари олиб борилмоқда”, дейилади хабарда.\nТошкент Юнусобод ўғирлик


Соя — фаровонликка элтадиган зироат - Халқ сўзи\nСоя — фаровонликка элтадиган зироат\n17:33 05 Июнь 2020 Кластер\nДавлатимиз раҳбари яқинда Андижон вилоятига сафарида ғўза қатор ораларига соя экиш бўйича Андижон тажрибасини яратиш юзасидан кўрсатмалар берди. Бинобарин, бугун соячиликни ривожлантиришга жиддий эътибор қаратилаётгани бежиз эмас. Чунки зироатчиликнинг мазкур турини ривожлантириш ҳам иқтисодий, ҳам экологик жиҳатдан ўта фойдалидир. Бу, аввало, аҳоли демографияси туфайли кундалик истеъмол товарларига ортиб бораётган эҳтиёжни кафолатли қондириш, озиқ-овқат хавфсизлигини таъминлашда қўл келади.\nГап шундаки, яқин-яқингача дунёнинг қашшоқ давлатлари сафида бўлган Бразилия тараққиётида қишлоқ хўжалигидаги ислоҳотлар, аниқроғи, соячиликнинг ўрни ғоятда катта бўлди. Бугунги кунда у жаҳон бозорида харидоргир бўлган соя етиштириш ва экспорти борасида етакчиликни қўлга олган. Мазкур мамлакатда ҳар йили ўртача 33,3 миллион гектар майдонда соя экини парваришланиб, гектаридан ўртача 31,4 центнер ҳосил йиғиштириб олинади.\nКейинги пайтда сояга бўлган талаб кучайгани кўплаб сабаблари бор. Аввало, унинг дони таркибида 50 фоиз оқсил, 28 фоизгача мой бўлиб, озиқ-овқат саноатида муҳим хом ашё ҳисобланади. Бундан ташқари, соянинг саноат, техника, чорвачиликни ривожлантиришда ҳам роли катта. Ундан совун, лок-бўёқ, пластмасса, плёнка ишлаб чиқаришда, кимё, тўқимачилик саноатида кенг фойдаланилади. Қимматли озуқа эканлиги эса унинг аҳамиятини янада оширади. Чунончи, соядан шрот, кунжара олинади. Яшил пояси чорва учун тўйимли озиқадир. Хуллас, соядан 400 дан ортиқ хилдаги маҳсулотлар ишлаб чиқарилади. Улар орасида энг қимматлиси оқсилдир. Агар дунё бўйича оқсил манбаининг 32 фоизи чорва моллари улушига тўғри келса, қолган 68 фоизи ўсимликлардан, шу жумладан, 55 фоизи соядан олинади. Шу сабабдан ҳозирги кунда оқсил танқислигини бартараф этишда соя катта аҳамият касб этмоқда.\nШундай экан, нега шу пайтга қадар республикамизда бу экин катта майдонларда етиштирилмади?\nБунинг иккита сабабини келтириш мумкин. Аввало, ўсимликнинг аҳамияти, унинг фойдали жиҳатлари тўлиқ ўрганилмагани бўлса, иккинчиси, аксарият соя навларининг вегетация даврининг узоқлигидир. Яъни улар 120-150 кунда пишиб етилади.\nКейинги йилларда мазкур дуккакли ўсимликнинг тезпишар навлари ҳам яратилган бўлиб, аралаш усулда айнан тезпишар навлари экилмоқда.\nАралаш экишнинг Андижон тажрибаси\nПрезидентимиз ташрифидан сўнг Андижон вилоятида ташкил этилган «Илғор тажрибалар ва инновацион технологияларни қўллаш орқали маҳсулот етиштириш ҳажмини кўпайтириш» мавзуидаги республика кўргазмали семинарида мамлакатимизнинг турли бурчакларидан келган биз, кластерлар, фермер хўжаликлари раҳбарлари аралаш усулда ғўза ва соя парваришлаш технологияси билан яқиндан танишдик. Ушбу усул ер, сув, минерал ўғит ва бошқа ресурслардан оқилона фойдаланиш имконини бериши билан алоҳида аҳамиятга эга. Чунки соя ғўза қатор ораларига, аниқроғи ғўза ниҳолларининг ўртасига қадалади. Шу боис уни қўшимча озиқлантиришга ҳожат йўқ. Ғўза парваришига сарфланган ресурслар ҳисобига соя униб-ўсиб, ҳосил беради.\nАйтиш жоизки, соя ўсимлиги биологик хусусиятига кўра, жой танламайди. Шўрланган, ер ости сув сатҳи кўтарилган экин майдонларида ҳам ўсаверади. Шунингдек, уни аралаш усулда парваришлаш жуда қулай. Энг муҳими, у ерни «даволайди», тупроқни азот билан бойитади. Дуккакли ўсимлик бўлгани боис ҳар гектар ерда 55-60 килограмм, баъзида 80-100 килограммгача соф азот йиғиб беради. Бошқача айтганда, ернинг бошқа экин учун сарфлаган қувватини қайта тиклайди. Ана шу туфайли уни «Тупроқ олтини» дейишади.\nМамлакатимизда тупроқ унумдорлигини ошириш долзарб масала бўлиб турган бир пайтда соячиликни ривожлантириш айни муддаодир. Соя республикамизнинг барча вилоятида нафақат аралаш усулда, балки такрорий экин сифатида жойлаштирилса, гўштнинг муқобили сифатида кўриладиган арзон ва кўп миқдорда оқсил олишга мустаҳкам замин яратилади.\nБиз билан суҳбатда бўлган Шаҳрихон туманидаги «Муҳаммаджон юксак орзуси» фермер хўжалиги раҳбари Муроджон Мирзаев бу йил 12 гектар майдонга чигит ва сояни аралаш усулда экибди. У бир гектар ердан ўртача 40 центнер пахта ҳосили олиш билан бирга, 600-700 килограмм қўшимча ҳосил — соя етиштиришни мўлжаллаб турибди. Унинг бир килограммини 10 минг сўмдан сотган тақдирда, пахтадан оладиган даромадига ҳар гектаридан 5-6 миллион сўм миқдорида даромад қўшилади.\nКўриниб турибдики, соя етиштиришни кенг ўзлаштирилиши мамлакатимиз иқтисодиёти учун ҳар тарафлама фойда келтириб, халқимиз дастурхонини озиқ-овқат ва чорвачилик маҳсулотлари билан бойитиш, бозорларни арзон ва сифатли ноз-неъматлар билан тўлдиришга қўшимча имкониятлар яратади. Шунинг учун келгусида кластер тизимида ҳам Андижон тажрибаси асосида соя етиштиришни йўлга қўйиш ниятидамиз. Бу борада Илмий маркази ходимлари ўзаро тажриба алмашиш, хорижнинг илғор усулларни ўрганиш, бу технологияларни нафақат ғўза ва соя, балки бошқа экин турлари мисолида қўллаш устида изланишга киришган. Ушбу саъй-ҳаракатлар тез орада ўзининг юқори натижаларини бериши, шубҳасиз.\nБухородаги «BCT Cluster», Қуйи Чирчиқдаги «ТCT Cluster» кластерлари раҳбари,


Эмлаш рўзани бузадими? Фатво ҳайъати жавоб берди - Халқ сўзи\n21:44 10 Апрель 2021 Жамият\n«Терининг орасидан ичкарига ёғ каби нарсаларнинг кириши рўзани очмайди. «Шарҳул Мажма»да шундай келтирилган». Иқтибос тугади.\nЖумладан, Кувайт вақф вазирлиги, Иордания фатво уюшмаси, Саудия умумий муфтийси ва катта уламолар ҳайъати раиси Шайх Абдулазиз Оли Шайх, Азҳар халқаро электрон фатво маркази, «Дорул ифто» (Миср) фатво маркази рўзадор киши эмлаш олиши рўзани бузмаслигига фатво берди. Чунки рўзани бузувчи нарсалар одатий йўллардан кириб, ошқозонга етиб боради. Эмлашда эса еб-ичиш маъноси йўқ ва у одатдаги йўллардан танага кирмайди. Балки ноодатий бўлган тери остидан кириб боради. Бу рўзани бузмайди. Валлоҳу аълам», дейилади жавобда.


Кун мавзулари, 05 март 2015\n20 январ 2020, Тошкент вақти: 14:23\nпайшанба 5 март 2015\nЮзлаб ўзбекистонлик Россия-Украина чегарасида аросатда қолди\nКейинги кунларда Россия-Украина чегарасида уч юздан зиёд ўзбекистонлик меҳнат муҳожири тўпланиб қолди. Уларнинг кўпчилиги, Россияга "кирди-чиқди"ни расмийлаштириш учун Украинага "бирровга" борган кишилардир. Вужудга келган вазият Россия ҳукумати жорий қилган ноқонуний муҳожирликка қарши янги қонунлар оқибатидир.\nЎзбекистоннинг Сурхандарё вилояти Узун туманида ўзбек чегарачилари бир фуқарони отиб ўлдирди. Озодлик манбаларининг билдиришича, 32 ёшли фуқаро 3 март куни кечки пайт вилоятнинг тоғли ҳудудида ўзбек-тожик чегарасини бузиб ўтаётган пайтда отиб ўлдирилган. У билан бирга бўлган яна икки фуқаро воқеа жойидан қочишга муваффақ бўлган.\nЧегарабузар ўзбекистонликлар кўпаймоқда\nСўнгги бир ой ичида Қирғизистонда чегарани ноқонуний кесиб ўтган 12 нафар ўзбекистонлик қўлга олинди. Йил бошидан бери эса икки давлат чегарасини ноқонуний кесиб ўтгани расман айтилган ўзбекистонликлар сони, матбуотга маълум қилинган фактларга таянилса, камида 15 кишини ташкил қилди. Улардан бир нафари қирғиз чегарачилари томонидан оғир яраланган.\nРоссияда депутатлар маоши кесилади, Ўзбекистонда-чи?\nРоссияда йўғон чўзилиб ингичка узилаётгани ростга ўхшайди. Яқин фурсатда қонунтузарлар – парламент аъзоларининг ойлик маоши кесилиши мумкин. Оз эмас, нақд 10 фоизга! Шу воқеа сабаб бўлдию, “Ўзбекистон парламенти депутатлари маошини ҳам камайтириш керак эмасми?” деган фикр туғилди.


Хамма янгиликлар / 04.12.2019\n07:34 16 Январ 2021\nАниқланишича, аёлнинг фарзандлари уни парвариш қилмайдилар ва ҳолидан ҳар доим ҳам хабар олишмайди. Шу боис 76 ёшли аёл масжид ёнида тиланчилик қилишга мажбур бўлган.\nГермания Россия элчихонасининг икки ходимини чиқариб юборади\nSpiegel онлайн-журнали хабарига кўра, тергов бу ҳодисани "профессионал режалаштирилган ва амага оширилган буюртма қотиллик", дея баҳоламоқда. Ушбу қотиллик буюртмачилари ёки жиноят дунёси вакиллари ёки чет эл разведкаси бўлиши мумкин.\nБир неча кун илгари Қизил майдонда ГУМ-яхмалак майдони очилишининг маросими бўлиб ўтди. Унда таниқли юлдузлар иштирок этди.\nФарғона ҳокими хусусий мулкни олиб қўйди: Адлия вазирлиги муносабат билдирди\nУшбу ҳолат бўйича жавобгарлик масаласини ҳал этиш учун прокуратура органларига тегишли материаллар тайёрланмоқда.\nАҚШ вакиллар палатаси Россиянинг "G7"даги иштирокига қарши резолюция қабул қилди\nРезолюцияда айтилишича, Россия қўшниларининг ҳудудий яхлитлигини ҳурмат қилмагунига қадар ҳамда демократик жамият стандартларига амал қилмагунича "G7"га қайтмаслиги керак\nТокаев Қрим Россия таркибига қўшилишини аннексия, деб ҳисобламайди\nҚримда содир бўлган воқеаларни аннексия, деб атамаймиз. Бўлган иш бўлди. Қримга нисбатан аннексия сўзи ишлатилиши – бу мураккаб, деган Токаев\nБилл Гейтс таомномаси: дунёнинг энг бой одами нима тановул қилади\nБилл Гейтс ҳозир сунъий гўшт яратиш билан шуғулланмоқда. Миллиардер диетаси қандай овқатлардан иборат, наҳотки у вегетариан бўлса?\nЎзбекистонда электроэнергетика секторини рақамлаштириш режалаштирилмоқда\nЎзбекистон қайта тикланувчи энергия манбаларидан олинадиган электроэнергия улушини 2030-2031 йилларга келиб тахминан 21 фоизга оширмоқчи. Энергияга оид асбоб ускуналарни ишлаб чиқарувчилар учун солиқ имтиёзлари жорий этилади.\nДушанбе шаҳри раиси Рустам Эмомали Тошкентга ташрифи давомида ўзбекистонлик ҳакам Равшан Эрматов билан учрашди.\nРоссияда мигрантлардан имтиҳон қабул қилишга доир қонун қабул қилинди\nРоссия Давлат думаси хорижий фуқаролар учун рус тили ва Россия тарихи ва қонунчилик асослари бўйича комплекс имтиҳон ўтказиш бўйича ягона ёндашув тўғрисида қонун лойиҳаларини қабул қилди.\nЎт ўчирувчилар тутун билан тўлган хонадондан аёл ва унинг 13 ёшли қизини ўз вақтида олиб чиқишга муваффақ бўлишган.\nТошкент марказида яна бир йирик қурилиш бошланди\nТошкент марказида Амир Темур ва Шаҳрисабз кўчалари кесишмасида жойлашган автотураргоҳ ўринда нима қурилиши маълум бўлди.


Имон ва амал учун ибодат — Dilkashradio.com\nИмон ва амал учун ибодат\nАссалому алайкум азиз радио тингловчилар. Ибодатга багишланган дастурга хуш келибсиз. Азизлар, хаммага маълумки, амалсиз имон хазрати Исо Масихнинг шогирдларига тугри келмайди. Бугунги ибодатни мен айнан шу мавзуга, яъни имон ва амалга багишламокчиман. Ибодатни бошлашдан аввал, Ёкуб мактубининг 2чи бобидаги оятларни куриб чиксак. Эй биродарларим, агар бирор киши имони борлигини айтса-ю, хайрли ишлар қилмаса, нима фойдаси бор? Бундай имон уни қутқарармикин? Бирон биродар ёки сингил яланғоч ва ризқи-рўздан маҳрум бўлсаю, бирортангиз уларга: «Эсон-омон бориб, исининг ва овқатланинг», – десангиз, лекин уларнинг танаси эҳтиёжини қондирмасангиз, бундан нима фойда? Худди шундай амалсиз имон ҳам ўзи-ўзидан ўликдир.\nЭй ақлсиз одам, хайрли ишларсиз имоннинг фойдасиз эканлигини билмайсанми? Отамиз Иброҳим ҳам ўғли Исҳоқни қурбон қилмоқчи бўлганида, ўз хайрли ишлари туфайли оқланган-ку! Кўряпсанми? Унинг имонига хайрли ишлари омил бўлган. Имони хайрли ишлари билан такомиллашган. Тавротда: «Иброҳим Худога ишонди ва шу тариқа оқланди», – деб ёзилган. Бу сўз рўёбга чиқиб, Иброҳим Худонинг дўсти деб аталган. Кўряпсизларки, инсон фақат имони туфайлигина эмас, балки хайрли ишлари туфайли ҳам оқланади. Яна фоҳиша Раҳобани мисол қилиб олайлик: у жосусларни қабул қилиб, пинҳона йўлдан жўнатиб, хайрли иш қилган ва шу тариқа оқланган. Хуллас, руҳсиз бадан ўлик бўлганидек, хайрли ишларсиз имон ҳам ўликдир. Азизлар, куриб турганингиздек, амалсиз имон бизларга тугри келмайди. Энди биз имонимизга яраша амал килишимиз керак.\nБугунги мавзу жуда кизикдир. Чунки бу оятлар масихийлар учун жуда мухим мавзулардан биридир. Ахир, Каломанинг узи бизларга “руҳсиз бадан ўлик бўлганидек, хайрли ишларсиз имон ҳам ўликдир” деб айтмокда. Азизлар, келинг, амалли имонга эга булиш учун ибодат киламиз. Истасангиз мен билан бирга ибодат килинг. Осмондаги Отажон, нажот берганинг учун рахмат. Сен бизни шунчалик севдингки хатто бегунох хазрати Исо Масихни биз учун курбон килдинг. Худойим, Сен тирик ва севувчи Худосан. Сенсиз хеч нарса амалга ошмайди. Худойим, мен имонимиз учун Сендан сурайман. Айнан амалли имон учун Сендан сурайман. Худойим, курук гапли имондан кура имонсиз булган афзалрокдир. Отажон, бизни шундай имонга эга килгинки, биз хам Иброхим пайгамбар каби амал килайлик.\nХудойим, имонимиз хайирли булсин. Имонимиз бизни куткарадиган имон булсин. Каерда булмайлик нима килмайлик дойим амал килиб одамларга хизмат килайлик. Амалли хизматимизни курган одамлар Сенга ишониб товба килишсин. Худойим, хизматимиз шу кадар амалли булсинки, Сен биздан мамнун булгин. Худойим, руҳсиз бадан ўлик бўлганидек, хайрли ишларсиз имон ҳам ўликдир. Бу рост. Отажон, Сенга булган хизматимиз дойим хосилини берсин, дойим амалли эканидан Сен хурсанд килайлик. Амалсиз имон эмас, аксинча амалли имон ичимизда маскан килсин. Сенинг мукаддас номинг ила ибодат килдик. Омин. Азизлар, мен билан бирга ибодат килганингиз учун рахмат. Бордию, ибодат эхтиёжларингиз булса, бизга бу хакда dilkash@najot.com электрон манзилига хабар йулланг, ёки булмаса www.najot.com сайтига ташриф буюриб хабар колдиринг. Биз сиз учун албатта ибодат киламиз. Хайир, Раббимиз инояти ва севгиси сизларга ёр булсин.\nХудо билан яқин муносабатлар ўрнатиш


ОИЛАНИНГ БОШЛАНҒИЧ МАКТАБИ » "Bulung‘ur hayoti" gazetasi\nGazeta: admin Қўйилган сана: 1-12-2018, 10:14 Рукун: ЖАМИЯТ Кўрилди 324\nТуман ФҲДЁ бўлимида туман бош имом-хатиби Тўлқин Равшанов, Булунғур қишлоқ хўжалик касб-ҳунар коллежи психологи Ойбек Камолов иштирокида ёшлар билан суҳбат ўтказилди. Унда оила қуриш остонасида турган йигит ва қизларга оиланинг диний ва ҳуқуқий жиҳатлари хусусида тушунчалар берилди.\nДаставвал, ФҲДЁ мудираси Маҳбуба Муртазоева ёшларга оиланинг ҳуқуқий асослари борасида маълумот берди. Бунда эр ва хотиннинг мулкий, ҳуқуқий манфаатлари ва мажбуриятлари, фарзандларнинг ижтимоий ҳимояси, моддий таъминоти, тарбияси ҳақида ҳаётий мисоллар келтириб ўтди. Шунингдек, бундан бир неча йил олдин оилавий ажримлар кам бўлгани, бўлажак келин ва куёвни, унинг оила аъзолари, қариндош-уруғларини миллий урф-одатларимиздан келиб чиққан ҳолда сўраб-суриштириб, маслаҳатли тўй қилишганини айтди. Ҳозирги кунда эса бу тушунчаларга алоҳида эътибор беришга унчалик ҳам урғу берилмаётгани борасида фикр билдирди.\n- Оила жамиятнинг асосий бўғини ҳисобланади, - дейди Булунғур қишлоқ хўжалик касб-ҳунар коллежи психологи О.Камолов. - Оила институтига давлатимиз томонидан ҳам алоҳида эътибор қаратиб келинади. Ота-она ўртасида низоли вазиятлар кўп бўлаверса у оилада вояга етаётган фарзанд ноқобил бўлиб етишиши мумкин. Бу каби суҳбатлар эса оила қуриш аввалидаги бошланғич мактаб вазифасини ўтайди.\nСуҳбат чоғида оталикни белгилаш, ёлғиз оналар учун гувоҳнома сўраб мурожаат қилиш ҳоллари ҳам кўп учраётгани маълумот ўрнида айтилди. Турмуш қурилгач, 5-10 йилгача бир-бирини тушунмай яшаб келаётган, келишолмаётган эр-хотинлар ҳам борлиги, ҳар қандай ҳолатда, айниқса, ўртада вояга етмаган ёш фарзанд бўлса, оилани биринчи даражали масала, деб қараш лозимлиги тушунтирилди. Шунинг баробарида буюк аждодларимиз ҳамда ота-боболаримизнинг оила борасида айтиб ўтган фикрларидан мисоллар келтирилди.\nТуман бош имом-хатиби Тўлқин Равшанов эркак ва аёлнинг хислатлари, оиладаги ўрни хусусида сўз юритди. Оилани сақлашда аёл кишининг эрига бўлган ҳурмати, итоаткорлиги энг яхши фазилатлар эканлиги, аксинча бўлса, кўплаб тузатиб бўлмас хатоликлар юзага келиши мумкинлигини айтиб ўтди.


Таълим муассасалари янги тартибда аттестациядан ўтказилади | NORMA.UZ\nДавлат тест маркази (кейинги ўринларда – ДТМ), Олий ва ўрта махсус таълим вазирлиги, Халқ таълими вазирлигининг қўшма қарори (рўйхат рақами 1836-2, 2016 йил 9 сентябрь) билан Ўзбекистон Республикаси таълим муассасаларини аттестациядан ўтказиш мезонлари ва технологиялари бўйича йўриқномага ўзгартириш ва қўшимчалар киритилди.\nЭнг аввало, Йўриқноманинг номи унинг мазмунига мувофиқлаштирилди. Эндиликда у “Ўзбекистон Республикаси таълим муассасаларини аттестациядан ўтказиш мезонлари бўйича йўриқнома” деб номланади.\nБелгиланишича, мактабгача ва умумий ўрта таълим муассасалари аттестацияси ҳудудий аттестация комиссиялари томонидан, бошқа таълим муассасалари аттестацияси Давлат тест маркази томонидан ўтказилади. Илгари барча таълим муассасалари аттестациясини Давлат тест маркази ўтказарди.\nЭслатиб ўтамиз, илгаригидек, Йўриқнома талаблари жисмоний ёки руҳий ривожланишида нуқсони бўлган, шунингдек узоқ вақт даволанишга муҳтож бўлган болалар ва ўсмирларни ўқитиш, уларни тарбиялаш ҳамда даволаш учун ихтисослаштирилган таълим муассасаларига татбиқ қилинмайди.\nАсосий ўзгартириш ва қўшимчалар умумий ўрта, ўрта махсус, касб-ҳунар таълими муассасалари аттестациясига таалуқлидир.\nАттестациядан ўтказиш учун мактабларнинг синфларини танлаш\nЭндиликда мактабларда назорат иши олиш учун комиссия томонидан қуръа ташлаш йўли билан 4-9-синфлардан параллел синфларнинг камида ярми, 2 ва 3-синфлардан биттаси танланади. Илгари барча синфларда параллел синфлар сони 1 та ёки 2 та бўлса ҳаммаси, 3 та ва ундан кўп бўлса, 2/3 қисми танланарди. Масалан, 2 ва 4-синфларда 4 тадан параллел синфлар бор. Илгари ҳар бир синфдан 3 тадан параллел синф назорат иши топширарди. Ҳозир эса 2-синфдан биттаси, 4-синфдан иккитаси танлаб олинади.\nШунингдек, таълим бир нечта тилда олиб бориладиган мактабларда 4-9-синфларда таълим тилига қараб, уларнинг ҳар биридан биттадан синф танланади. Илгари ҳар бир таълим тилидан синфларнинг 2/3 қисми танланарди. Масалан, 4-синфда 2 та параллел синфда таълим инглиз тилида олиб борилади. Илгари ҳар иккала синф назорат иши топширарди. Ҳозир эса 2 та синфдан биттаси танлаб олинади.\nАттестациядан ўтказиш учун лицей ва коллежларнинг курсларини танлаш\nЭндиликда лицей ва коллежларда назорат ишларига ҳар бир таълим йўналишидан 2-курс гуруҳларидан 1 та гуруҳ, 3-курс гуруҳларининг камида ярми жалб этилади. Илгари ҳар бир таълим йўналишидан гуруҳлар сони 4 тагача бўлганда битта гуруҳ, 5-10 та бўлганда 2 та гуруҳ, 10 тадан кўп бўлганда 3 та гуруҳ жалб этиларди. Масалан, 2 ва 3-курсда “Аниқ фанлар” йўналишида 5 тадан гуруҳ бор. Илгари ҳар иккала курсдан 2 тадан гуруҳ назорат иши топширарди. Ҳозир эса 2-курсдан 1 та гуруҳ, 3-курсдан 3 та гуруҳ танлаб олинади.\nМактаблар, лицейлар ва коллежларда назорат ишлари топшириладиган фанлар тўғрисида бу ерда қаранг.\nЮқоридагилардан ташқари, Йўриқномага олий ўқув юртидан кейинги таълимни амалга оширувчи олий таълим ва илмий-тадқиқот муассасаларини аттестациядан ўтказиш мезонлари киритилди.\nҚарор 2016 йил 13 сентябрдан бошлаб кучга киради.\nПедагоглар учун аттестациядан ўтказиш тартиби белгиланди\nАккредитацияланадиган таълим муассасаларининг рўйхати кенгайтирилди


Қорачиқ > Туркистон хабарлари > Аҳмад Яссавийнинг ҳикматлари топилди\nЖанубий Қозоғистон вилоятида Хўжа Аҳмад Яссавийнинг 100 га яқин ҳали ҳеч қаерда эълон қилинмаган ҳикматлари топилди.\nХVІ асрга оид 475 саҳифалик қўлёзма сайрамлик тарихчи Турон фан академиясининг академиги Мираҳмад Мирхолдор ўғлининг қўлёзмалар фондида сақланган. Бебаҳо қўлёзма “Руҳоний хазина” дастурини олиб бориш жараёнида топилган. Ушбу дастур доирасида тарихий ёзма манбалар тадқиқ қилинмоқда.\nДастур воситасида маънавий меросларни қдириш ишлари олиб борилиб, турли вақтларда яшаб ўтган ёзувчи ва шоирлар билан уларга оид кўплаб қўлёзмалар топилди. Мана шундай бебаҳо асарлардан бири Яссавийнинг ҳикматлари аввал қозоқ тилида чоп этилмагани аниқланди. Вилоят “Тарихий-маданий меросни муҳофаза қилиш, ўз ҳолига келтириш ва фойдаланиш маркази” бўлим бошлиғи “Маънавий хазина” дастурининг раиси Ҳамидулла Таджиевнинг сўзига қараганда янги топилган қўлёзма тахминан ХҮІ асрга оид ва аввал чоп этилган ҳикматлардан фарқ қилади. Яссавийнинг янги топилган ҳикматларини қозоқ тилига таржима қилиш, чоп этишга тайёрлаш асосий масалалардан бири. Қўлёзмаларнинг транкрипцияси ва қозоқ-турк тилларига таржима қилиш ишларига шарқшунос олим, филология фанлари номзоди, доцент Тўрали Қидир ва туркиялик ҳамкасби Нодирхон Ҳасан ҳисса қўшмоқда.\nОлимлар Яссавий ҳақида кўплаб тадқиқотлар олиб борилиб, асарлар ёзилгани билан ҳали маълум бўлмаган асарлари кўп эканини айтишмоқда. Яссавийга қаламига тегишли “Девони ҳикмат”нинг асл нусхаси топилмаганлиги, бошқа қандай асарлар ёзганлиги, силсиласининг қачон узилганлиги каби масалалар ҳалигача ўз ечимини топмаган. Дунё кутубхоналарида бугунгача ўқилиб келаётган Яссавий ҳикматларининг асосий қисми ХІХ асрнинг охири ва ХХ аср бошида Қозон шаҳрида чоп этилган нусхаларидан тайёрланган.\nЭски 1000 тенгелик банкнотлар муомаладан чиқарилади


Ҳиндистон Россиядан нефт сотиб олишни кўпайтирди\nЖаҳон 14:41 / 21.04.2022 8295\nРоссия Украинага бостириб кирганидан сўнг Шимоли-ғарбий Европа ва Болтиқ мамлакатлари Urals русумидаги нефтни сотиб олишни кескин камайтирди. Март ойида бу минтақаларга ушбу русумдаги нефт етказилиши суткасига 460 минг баррелга қисқарди.\nМазкур бўшлиқни Хитой тўлдириши тахмин қилинганди. Аммо коронавирус тарқалиши фонида жорий этилган карантин чораларидан сўнг мамлакатда нефтга бўлган талаб пасайиши сабабли апрелда Россиядан нефт сотиб олиш ҳажми феврал ва мартдагидан ҳам кам бўлди.\nШу билан бирга, катта чегирмалар ва логистик устуворликларга эга бўлган Ҳиндистон Россиянинг Urals нефтини сотиб олишни кўпайтирди. Қора денгиз портларидаги танкерлар Ҳиндистон соҳилларига рекорд даражада қисқа муддатда – 13 суткада етиб бормоқда.\nҲиндистон Urals нефтининг дастлабки партиясини 1 март куни олганди. Россиядан нефт сотиб олиш ҳажми суткасига 500 минг баррелни ташкил этган.\nХалқаро молия институти бош иқтисодчиси Робин Брукснинг қайд этишича, Осиёдан харидор топганидан сўнг Россиянинг нефт экспортидан даромади рекорд даражага етган.\nЖорий ойнинг иккинчи ярмида ҳам экспорт шу тарзда давом этадиган бўлса, Россиянинг нефт экспорти суткасига қарийб 160 млн баррелга етади. Бу 2015 йилдан буён апрелда қайд этилган энг юқори кўрсаткич бўлади.\n07:57 / 01.07.2022 2968\n08:11 / 01.12.2021 26583\nҚалтис пайтдаги қатъий ва тўғри қадам\n«Президент халқ Конституцияси бўлишини айтган эди ва ўз сўзида турди» — Азамат Сеитов\nАбатбай Данияров қорақалпоқ халқига: “Вазиятни босиқлик билан ҳал қилишимиз керак”